Ўзбекистон Республикаси Президенти Шавкат Мирзиёев Конституциявий комиссия аъзолари билан учрашди\nYo‘l harakati qoidalari\nBizning onlayn resurslarimiz\nO'zbekiston Respublikasi Adliya vazirligidan ro'yxatdan o'tgan Ichki ishlar vazirligi organlariga tegishli me'yoriy-huquqiy hujjatlar\n20 Iyun 2022 Yil 227\nПрезидент ўз маърузасида Конституцияга ўзгартириш ва қўшимчалар киритиш юзасидан ўз таклиф ва мулоҳазаларини баён қилди.\nПрезидент Шавкат Мирзиёев:\n“Хабарингиз бор, биз халқимиз билан маслаҳат қилиб, Янги Ўзбекистонни барпо этиш бўйича кенг қамровли ислоҳотларни бошладик.\nЭнг муҳими, ўтган 6 йил мобайнида бутун жамиятимиз қайта уйғонди, одамларимиз янгича фикрлаш, ишлаш ва яшашга интилмоқда.\nБугун мана шу демократик янгиланиш жараёнларига янгича руҳ ва шиддат бериш, ислоҳотларимизни янада чуқурлаштириш зарурлигини барчамиз яхши англаб турибмиз.\nСўнгги йилларда фуқароларимиз томонидан амалдаги Конституцияни янада такомиллаштириш бўйича кўплаб таклиф ва мулоҳазалар билдирилмоқда.\nХусусан, ўтган йили Президент сайловолди учрашувларида сайловчилар томонидан Асосий қонунимизни бугунги ҳаёт талабларига мос ҳолда янгилаш масаласи кўтарилган эди.\nСайловчиларимизнинг шу борадаги хоҳиш ва истакларини амалга ошириш учун Олий Мажлис палаталари томонидан Конституциявий комиссия тузилиб, фаолият бошлади. Қисқа даврда Конституцияга ўзгартиш ва қўшимчалар киритиш бўйича салмоқли ишлар амалга оширилди".\n“Барча фуқароларимиз каби мен ҳам бу муҳим жараёнларни диққат билан кузатиб боряпман. Аҳолимиз, жамоатчилигимиз вакилларининг конституциявий ислоҳотларга бефарқ бўлмасдан, ўз таклиф ва мулоҳазалари билан фаол қатнашаётгани барчамизни қувонтиради.\nАлбатта, конституциявий ислоҳотларимиз Ватанимиз тақдири ва келажаги учун ғоят муҳим аҳамиятга эга бўлган масаладир.\nШу боис, бугун сиз, ҳурматли комиссия аъзолари билан бевосита учрашиб, фикр алмашишни зарур, деб ҳисобладим.\nБиз Конституцияни такомиллаштириш бўйича янги ва жуда масъулиятли босқичга қадам қўймоқдамиз.\nБугунги кун ҳолатига кўра, Комиссияга фуқароларимиздан 48 минг 492 та таклиф келиб тушгани ҳам конституциявий ислоҳотлар объектив ҳаётий зарурат сифатида кун тартибига чиқаётганини яққол намоён этмоқда.\nКонституциявий комиссия томонидан тайёрланган таклифлар чуқур муҳокамадан ўтказилди ва ҳозирда Қонунчилик палатасига киритиш босқичида. Энди қонун, регламент асосида муҳокамалардан ўтказилади".\n“Нима учун айнан бугун конституциявий ислоҳотлар ўтказиш зарурати туғилмоқда?\nАйрим юртдошларимиз, ҳатто баъзи олимларимиз ҳам Конституциямиз замонавий демократик талабларга жавоб беради-ку, унга ўзгартириш киритишга эҳтиёж борми, деган саволни ўртага қўймоқда.\nТўғри, Конституциямиз хорижий илғор тажриба ҳамда халқаро стандарт ва талабларга ҳар томонлама мос келади. Бунга ҳеч қандай шубҳа йўқ.\nМен амалдаги Асосий қонунимизни қабул қилишда иштирок этган комиссия аъзоси сифатида олдин ҳам айтганман: Ўзбекистон Конституцияси мустақиллик йилларида эришган барча ютуқларимизнинг мустаҳкам ҳуқуқий пойдевори бўлиб келмоқда.\nБуни ҳаммамиз яхши биламиз ва юксак қадрлаймиз. Шу билан бирга, бугун шиддатли тараққиётнинг ўзи олдимизга қўяётган муҳим бир талабни чуқур тушуниб олишимиз зарур.\nҲозирги таҳликали замон, ён-атрофимиздаги мураккаб вазият она Ватанимиз тақдирига янада улкан масъулият билан ёндашиб, кечиктириб бўлмайдиган стратегик қарорлар қабул қилишни тақозо этмоқда".\n“Албатта, ўтган қисқа даврда жамиятимизнинг сиёсий-ҳуқуқий, ижтимоий-иқтисодий, маданий-маърифий қиёфаси тубдан ўзгарди.\nОлти йил олдинги халқимиз билан бугунги юртдошларимизнинг дунёқараши ўртасида катта фарқ бор.\nИнсоният илмий-технологик даврга қадам қўйди. Жаҳонда кескин трансформация жараёнлари ва рақобат кучаймоқда.\nЭртанги кунини ўйлаган халқлар ва давлатлар ўз келажаги ҳақида бугун ҳар қачонгидан ҳам жиддий бош қотирмоқда.\nБу ўринда табиий саволлар туғилади. Мана шундай ҳал қилувчи паллада ва келажакда давлатимизда, жамиятимизда инсоннинг ўрни ва қадри қандай?\nҚандай сиёсий-ҳуқуқий, иқтисодий-ижтимоий ва маънавий-гуманитар тамойиллар, қадрият ва манфаатлар биз учун устувор аҳамиятга эга бўлади?\nЭнг муҳими, конституциявий ислоҳотлар оддий аҳолига, халқимиз фаровонлигини таъминлаш, жамиятимиз ва давлатимиз тараққиётига нима беради?”\nПрезидентимиз мавзуни давом эттирди:\n“Бу саволларнинг барчасига жавобни пухта ишланган ҳуқуқий нормалар орқали Конституциямизда акс эттириш – давр тақозосидир.\nМаълумки, Асосий қонунимизнинг 12-моддасида ҳеч қайси мафкура давлат мафкураси сифатида ўрнатилиши мумкин эмаслиги қайд этилган.\nБу – ўта муҳим ва жуда тўғри белгиланган конституциявий қоидадир.\nЧинакам халқ мафкурасини, миллатнинг энг муқаддас орзу-интилишларини фақат унинг Бош ҳужжати – Конституциясида тўлиқ ифода этиш мумкин.\nЯнгиланган Конституция мамлакатимизнинг узоқ муддатли тараққиёт стратегиялари, умуман юртимиз ва халқимизнинг эртанги фаровон ҳаёти учун мустаҳкам ҳуқуқий асос ҳамда ишончли кафолат яратиши лозим.\n“Инсон қадри учун” ғоясини ҳамда ҳозирги ислоҳотларимизнинг бош тамойили бўлган “Инсон – жамият – давлат” деган ёндашувни Конституциямизнинг мазмунига чуқур сингдириб, амалий ҳаётимизда бош қадриятга айлантиришимиз зарур.\nЯъни, инсоннинг қадр-қиммати, шаъни ва ғурури бундан буён барча соҳаларда биринчи ўринда туриши керак".\nПрезидент комиссия аъзолари эътиборини қуйидаги устувор йўналишларга қаратди.\n“Биринчи йўналиш – инсон, унинг ҳаёти, эркинлиги, қадр-қиммати, дахлсиз ҳуқуқлари ва манфаатлари масаласи.\nАмалга оширилаётган барча ислоҳотларимиз марказида инсон қадрини улуғлашга қаратилган эзгу ғоя мужассам.\nДарҳақиқат, инсон муносиб шароитда таълим-тарбия олиб, фаровон ҳаёт кечирган тақдирдагина, жамият ва давлат уйғунликда барқарор ривожланади.\nШунинг учун ҳам, бугунги кунда жаҳон миқёсида инсон ҳуқуқ ва эркинликларига, ушбу тушунчалар билан боғлиқ рейтинг ва стандартларга биринчи даражали аҳамият берилмоқда.\nИнсон – давлат ва жамият учун мақсадга эришиш воситаси эмас, аксинча, ана шу мақсаднинг бош мазмуни ва манбаи ҳамда энг олий қадрият бўлиши лозим.\nБиз барпо этаётган Янги Ўзбекистон учун инсон қадри ва халқ манфаати, ҳамма нарсадан устундир!\nШу боис, инсон қадрини юксалтириш ҳақиқатда давлат ҳокимияти органларининг конституциявий бурчи ва устувор вазифаси бўлмоғи шарт".\n“Тарихий тажриба шуни кўрсатадики, инсоннинг қадр-қиммати аввало унинг табиий яшаш ҳуқуқида намоён бўлади.\nБу – энг улуғ ва муқаддас қадриятларимиздан биридир.\nМаълумки, биз ўлим жазоси тайинланадиган жиноятлар сонини босқичма-босқич камайтириб, бу жазони тўлиқ бекор қилдик.\nШунга қарамай, айрим фуқаролар томонидан ўлим жазосини тиклаш, уни жиноят қонунчилигига қайта киритиш ҳақида таклифлар ҳам илгари сурилмоқда.\nВаҳоланки, демократик ва инсонпарвар ғояларни олий қадрият даражасига кўтарган дунёдаги аксарият давлатларда ўлим жазоси бекор қилинган.\nЧунки яшаш ҳуқуқи – ҳар бир инсоннинг табиий ҳуқуқи бўлиб, унга бу ҳуқуқни давлат эмас, Яратганнинг ўзи ато этган.\nАгар сизлар қўллаб-қувватласангиз, Конституциямизга “Ўзбекистонда ўлим жазоси тақиқланади”, деган яна бир муҳим нормани киритишни таклиф қиламан.\nШу тариқа, биз бу ўта жиддий масалада ҳеч қачон ортга қайтмаслигимизни, инсонпарварлик ғояларига содиқ эканимизни бутун дунёга яққол намоён қиламиз".\nТаҳлиллар ҳуқуқ-тартибот органлари томонидан шахс қўлга олинганда, у нима учун ушлангани ва қандай ҳуқуқларга эга экани тушунтирилмаётганини кўрсатмоқда.\n"Натижада, гумон қилинувчининг ҳуқуқлари ушланган дастлабки вақтдаёқ хавф остида қолади.\nБундай ҳолатларнинг олдини олиш мақсадида кўплаб давлатларнинг Конституция ва қонунларида ҳамда инсон ҳуқуқларига оид халқаро ҳужжатларда акс этган “Миранда қоидаси”ни қўллаш лозим.\nЯъни, шахсни ушлаш чоғида унинг ҳуқуқлари ва нима сабабдан ушлангани содда тилда тушунтирилиши шарт.\nАна шу қоидани Конституциямизда муҳрлаб қўйишнинг вақт-соати келди, деб ўйлайман.\nБундан ташқари, “Хабеас корпус” институтини ривожлантириш зарур. Яъни, шахс суднинг қарорига қадар кўпи билан қирқ саккиз соатдан ортиқ ушлаб турилиши мумкин эмас.\nАгар суд томонидан шахсни ҳибсга олиш ёки унга нисбатан бошқача турдаги озодликни чеклаш ҳақида қарор белгиланган муддатда қабул қилинмаса, бундай шахсни дарҳол озод қилиш кераклиги ҳақидаги нормани ҳам Конституцияда акс эттиришимиз зарур".\n“Эсингизда бўлса, Конституциямиз қабул қилинганининг 25 йиллигига бағишланган маросимда яқин қариндошлари судланган, деб фуқароларни ишга қабул қилмаслик ёки юқори лавозимларга тайинламаслик билан боғлиқ масалага алоҳида тўхталган эдим.\nНима сабабдан бир жиноят учун бутун авлод жавоб бериши керак?\nОтасининг қилмиши учун нега фарзандлари ёки ака учун ука жавоб бериши лозим? Бундай адолатсиз “тизим”дан энди бутунлай воз кечамиз.\nЧунки халқимизга нисбатан собиқ тузум даврида, айниқса, ўтган асрнинг 30-йилларидаги сиёсий қатағонларнинг ўзи етарли эмасми?!\nШу боис, Конституциямизга “Шахснинг судланганлиги ва ундан келиб чиқадиган ҳуқуқий оқибатлар унинг қариндошлари ҳуқуқларини чеклашга асос бўлиши мумкин эмас”, деб қатъий ёзиб қўйишимиз керак.\n“Озодликдан маҳрум этилган барча шахсларга нисбатан инсоний муносабат ва уларнинг қадр-қиммати таъминланиши шарт”, деган норма ҳам Асосий қонунимизда ўз аксини топиши зарур".\n“Кўпчилигимиз яхши биламиз, қадимги Рим ҳуқуқида олтин қоидалар бор. Масалан, “ҳеч кимга бажариб бўлмайдиган мажбуриятни юклама” ёки “қонун – имконсиз нарсани талаб қилмайди”, каби қоидалар шулар жумласидандир.\nАфсуски, миллий қонунчилигимизда бажариб бўлмайдиган ёки бажариш қийин бўлган нормалар ҳам учраб туради. Аслида, қонунлар инсонга ҳеч қачон ортиқча талаб қўймаслиги керак.\nОртиқча талаб, аввало, ортиқча харажат дегани. Қолаверса, бу коррупцияга йўл очади.\nМана, бир мисол, фуқаронинг ипотека кредитидан 3 миллион сўмлик уч ойлик қарзи бор.\nАмалдаги қонунчилигимизга кўра, банк қарздорни судга беради. Лекин, бу масалада даъво аризаси 3 миллион сўм, яъни реал қарз бўйича эмас, балки кредитнинг тўланмаган қисмига, дейлик, 250 миллион сўмга нисбатан берилади.\nСуд аризани кўриб чиқиб, қарздордан 10 миллион сўмдан ортиқ давлат божини ундириш ва шартномани бекор қилиш бўйича қарор қабул қилади. Ўзингиз ўйланг, 3 миллион сўмни тўлай олмаган фуқаро 10 миллион давлат божини қандай тўлайди?"\n“Бундай мантиқсиз ҳолатларнинг олдини олиш учун янги бир нормани Конституцияга киритиш таклифини билдираман.\nЯъни, маъмурий, фуқаролик, иқтисодий, жиноий жавобгарлик ва бошқа йўналишдаги ишларни кўриб чиқишда инсонга нисбатан қўлланиладиган ҳуқуқий таъсир чоралари – қонуний мақсадга эришиш учун етарли бўлиши ҳамда шахсга имкон қадар енгиллик яратиши керак.\nБиласизларми, мени кўп йиллардан буён қийнаб келган яна бир масала бор эди, у ҳам бўлса “прописка”, деган муаммо.\nОдамларимизни, уларнинг ҳуқуқларини камситадиган бундай ҳолатни бартараф этиш учун биз йўллардаги назорат постларини, “прописка”, деган нарсани йўқ қилдик.\nКелгусида бундай тўсиқларни тизимли ҳал этиш учун ҳар бир Ўзбекистон фуқароси мамлакат бўйлаб эркин ҳаракатланиш, турар ёки яшаш жойини эркин танлаш ҳуқуқига эга бўлиши шарт. Ҳар бир фуқарога мамлакатдан тўсиқларсиз чиқиш ва қайтиш ҳуқуқи кафолатланиши лозим.\nШунингдек, шахсий ҳаёт дахлсизлиги ва унинг кафолатлари айнан Конституция даражасида мустаҳкамланиши керак".\n“Иккинчи йўналиш – Асосий қонунимизда “Ўзбекистон – ижтимоий давлат” деган ғояни мустаҳкамлашни таклиф этаман.\nЧунки “инсон қадри” тушунчаси “ижтимоий давлат” тушунчаси билан чамбарчас боғлиқ.\nИжтимоий давлат – ижтимоий тафовутларни камайтириш, муҳтожларга ёрдам бериш бўйича самарали сиёсат олиб борадиган давлат моделидир.\nИжтимоий давлат муҳтожларга уй-жой, яшаш учун зарур бўлган истеъмол товарларининг энг кам миқдори белгилаб қўйилишини назарда тутади.\nУ шахс ва унинг оиласи муносиб ҳаёт кечириши учун етадиган иш ҳақи, камбағалликни қисқартириш, бандликни таъминлаш, хавфсиз меҳнат шароитини яратишни талаб қилади.\nШу билан бирга, ишсизликдан ҳимояланиш, кафолатланган сифатли таълим, малакали тиббий ёрдам, барча учун тенг имкониятлар, оилалар, болалар, аёллар, қариялар, ногиронлиги бор шахсларни ҳар томонлама қўллаб-қувватлаш ҳам ижтимоий давлатнинг асосий вазифасидир".\n“Шулар қаторида яшаш учун зарур ресурслар – ичимлик суви, табиий газ, электр энергияси, транспорт ва бошқа қулайликлар билан таъминланиш, мажбурий меҳнатга тақиқ қўйиш ҳам ижтимоий давлатда муҳим аҳамият касб этади.\nБир сўз билан айтганда, ижтимоий давлатда ҳеч ким эътибордан четда қолмайди, ўз муаммолари билан ёлғиз ташлаб қўйилмайди.\nИжтимоий давлатда инсон қадри деганда, аввало, фуқарони яшаш учун зарур уй-жой билан таъминлашни тушунамиз.\nБизнинг халқимиз учун уй-жой – бу Ватан ичра кичик ватандир.\nИнсоннинг дунёга келиши, шахс сифатида камол топиши, фарзандларни вояга етказиш, миллий урф-одат ва тарихий анъаналарни давом эттириш, тўйлар қилиш айнан уй-жойда амалга оширилади.\nФарзанд туғилса, яхши ниятлар билан одамларимиз ҳовлисига кўчатлар экиб, шу уй, шу боғ кўп йиллар авлодларимга хизмат қилсин, деб эзгу ниятлар қилади.\nШу боис уй-жойли бўлиш, унинг дахлсизлигини таъминлаш ҳар бир инсон ҳаётида қанчалик муҳим эканини барчамиз яхши биламиз".\nПрезидент мавзуни давом эттирди:\n“Конституциямизда фуқароларимизнинг уй-жойга бўлган ҳуқуқларини ҳимоя қилиш, унинг дахлсизлигини кафолатлаш, аҳолининг барча қатламлари, айниқса, муҳтож тоифаларни уй-жой билан таъминлаш бўйича давлатнинг мажбуриятларини мустаҳкамлаш зарур.\nХалқимиз орасида “снос” деган ном билан машҳур бўлган муаммо бор.\nБундай ҳолатга бутунлай барҳам бериш учун уй-жой бўйича конституциявий кафолатни белгилаб қўйиш лозим.\nЯъни, суднинг қарорисиз ҳеч ким уй-жойидан маҳрум қилинмаслиги керак.\nИморат бузилишга тушадиган бўлса, бунинг учун бузишдан олдин унинг қийматига мос равишда компенсация тўланиши шарт.\nУй-жойга ёки шахснинг бошқа мол-мулкига унинг рухсатисиз кириш, уларни кўздан кечириш ва тинтув ўтказишга фақат қонунда белгиланган ҳолат ва тартибда йўл қўйилиши Конституцияда қатъий белгиланиши даркор”.\n“Тараққиётнинг кўп асрлик тажрибаси шуни кўрсатадики, хусусий мулксиз, унинг ишончли кафолатисиз кучли ижтимоий давлатни қуриб бўлмайди.\nШу боис, Бош қомусимизда хусусий мулк ҳимоясини таъминлаш учун зарур бўлган конституциявий кафолатларни кучайтиришимиз лозим. Токи, катта-кичиклигидан қатъий назар, ҳар бир тадбиркор доимо давлат, Конституция, қонунлар ҳамда Президент ҳимоясида эканини амалда ҳис қилсин.\nРивожланган давлатлардаги каби, шундай тартиб ўрнатилиши лозимки, мулкдор суд қарорисиз, ўзининг розилигисиз, адолатли товон пулисиз, мулкидан маҳрум этилмасин.\nШу билан бирга, давлат тасарруфидан чиқариш ва хусусийлаштириш натижалари қайта кўриб чиқмаслик ҳамда бекор қилмаслик масаласини ҳам Конституциявий қоида сифатида белгилашнинг вақти-соати келди, деб ўйлайман.\nИқтисодиётимизни ҳаракатга келтирувчи асосий куч бўлган тадбиркорликнинг ривожланиши йўлидаги барча тўсиқ ва ғовларни олиб ташлашимиз зарур".\n“Шу мақсадда, Конституциямизда мамлакатимизда товарлар, хизматлар, ишчи кучи ва молиявий маблағлар эркин ҳаракатланишини, давлат ички ва халқаро савдо ривожланиши учун барча шароитлар яратишини мустаҳкамлашимиз шарт.\nТадбиркорлар қонунчиликда тақиқланмаган ҳар қандай фаолиятни амалга оширишга, ўз фаолияти йўналишларини мустақил равишда танлашга, тадбиркорликдан чекланмаган миқдорда даромад олишга ҳақли эканини Конституцияда мустаҳкамлашни таклиф этаман.\nДавлат хусусий тадбиркорликни ривожлантириш учун қулай ишбилармонлик ва инвестициявий муҳит ҳамда шароитларни таъминлаши, эркин ва ҳалол рақобатнинг ҳимоя қилиниши, иқтисодий фаолиятда монополлаштиришга йўл қўйилмаслигини кафолатлаши лозим.\nШу билан бирга, Асосий қонунимизда ер хусусий мулк бўлиши мумкинлиги аниқ белгиланиши лозим, деб ҳисоблайман.\nҚишлоқ хўжалиги ерлари ва ўрмон фонди давлат тасарруфида бўлиб, тадбиркорлик субъектларига ижара шартномаси асосида берилади, деган мазмундаги норма ҳам Конституциямизда акс этиши албатта ўринли бўлар эди”.\n“Ҳар қандай инсон учун муҳим ва муқаддас қадрият – бу унинг оиласидир. Соғлом ва мустаҳкам оила – давлат таянчи ва жамиятнинг асосий бўғинидир.\nКаттага ҳурмат, кичикка иззат, одамийлик, меҳр-оқибат, она Ватанга муҳаббат ва садоқат каби олижаноб фазилатлар аввало оилада қарор топади.\nБугунги глобаллашув замонида оила институтини ҳар томонлама ҳимоя қилиш, қўллаб-қувватлаш ва мустаҳкамлаш учун муносиб шарт-шароитлар яратиб бериш зарурати тобора кучаймоқда.\nБош қомусимизда оила институтининг конституциявий асосларини ривожлантириш мақсадида “оила аёл ва эркакнинг ихтиёрий розилиги ва тенг ҳуқуқлилиги асосида шаклланиши”, жамиятнинг табиий ва таянч бўғини, жамият ва давлатнинг алоҳида ҳимоясида эканини мустаҳкамлаб қўйишни таклиф этаман.\nШунинг учун давлат оиланинг тўлақонли ривожланиши учун зарур ижтимоий ва иқтисодий шароитларни яратиши, кўп болали оилаларга қонунга мувофиқ имтиёз ва ижтимоий кафолатлар яратиб бериши лозим.\nШунда оиланинг иқтисодий ва маънавий асослари янада мустаҳкам бўлади”.\n“Бош қомусимизда боланинг манфаатлари, унинг жисмоний, ақлий ва маданий жиҳатдан тўлақонли ривожланиши учун барча шароитларни яратиш устувор йўналишлардан бири сифатида ўз аксини топиши зарур.\nШу билан бирга, давлат иқтидорли ёшларни, уларнинг моддий аҳволидан қатъи назар, доимо қўллаб-қувватлашини мустақил қоида сифатида белгилаб қўйишимиз керак.\nАсосий қонунимизга қуйидаги қоидани киритишни таклиф этаман:\n“Давлат жисмоний тарбия ва спортни ривожлантириш, ёшларни соғлом турмуш тарзи тамойиллари асосида маънавий ва ахлоқий етук инсонлар этиб тарбиялаш учун зарур шароитларни яратади”.\nШунингдек, Конституциямизга “Ота-оналар ўз фарзандлари вояга етгунига қадар уларнинг тарбияси, таълим олиши, соғлиғи, тўлақонли ва баркамол ривожланиши тўғрисида ғамхўрлик қилиш ҳуқуқига эга ва бунга мажбурдир”, деган қоидани киритиш ёш авлод тақдири учун масъулиятни янада оширишга хизмат қилади.\n“Бугунги кунда юртимизда 1 миллионга яқин имконияти чекланган ва ногиронлиги бўлган фуқароларимиз ҳаёт кечирмоқда.\nСўнгги йилларда мамлакатимизда имконияти чекланган фуқароларимизни қўллаб-қувватлаш, уларга тенг шароитларни яратиш борасидаги давлат сиёсати мутлақо янги босқичга кўтарилмоқда.\nЭнди, ногиронлиги бўлган инсонлар – жамиятнинг тўлақонли аъзолари, деган тамойил негизида уларнинг конституциявий ҳуқуқ ва кафолатларини белгилаб қўйиш инсоний бурчимиздир. Жумладан:\n“Ногиронлиги бўлган шахсларни ҳар қандай ажратиб қўйиш, уларнинг ҳуқуқларини чеклаш, объектлар ва хизматлардан фойдаланиши учун шарт-шароитлар яратишдан бош тортиш тақиқланади.\nДавлат уларнинг ҳуқуқ ва эркинликлари ҳамда қонуний манфаатларини амалга ошириш учун зарур шароитларни ва тенг имкониятларни яратади.\nАлоҳида эътиборга муҳтож бўлган болалар учун таълим ташкилотларида инклюзив таълим ташкил этилади”, деган қоидаларни киритишни таклиф қиламан", деди Президент.\n“Инсоннинг меҳнатга ва муносиб ҳаёт шароитларига, ишсизликдан ҳимояланишга бўлган ҳуқуқларининг ишончли ҳимоясини таъминлаш, камбағалликни қисқартириш – конституциявий ислоҳотларнинг муҳим мақсадидир.\nМазкур ишлар мунтазам, тизимли амалга оширилиши, ортга қайтмайдиган жараёнга айланиши учун мустаҳкам конституциявий кафолат лозим.\nБундан ташқари, Асосий қонунимизда ҳар бир шахснинг қулай меҳнат шароитида ишлаш, меҳнати учун муносиб ҳақ олиш ҳуқуқини мустаҳкамлаш, меҳнатга ҳақ тўлашнинг энг кам миқдори инсоннинг ўзи ва оиласи ҳаёт кечириши учун етарли миқдорда бўлишини белгилашни таклиф этаман.\nБош қомусимизда ҳомиладорлиги ёки ёш боласи борлиги сабабли аёлларни ишга қабул қилишни рад этиш, ишдан бўшатиш ва уларнинг иш ҳақини камайтириш тақиқланиши қатъий белгилаб қўйилиши шарт.\nИнсон ҳуқуқларини ҳимоя қилиш бўйича амалдаги тизимнинг самарасини ошириш мақсадида Конституциямизда болалар меҳнатига йўл қўймаслик ҳам ўз аксини топиши зарур”.\n“Чет элда билим олаётган, меҳнат қилиб даромад топаётган юртдошларимизни, уларнинг мамлакатимизда яшаётган оила аъзоларини қўллаб-қувватлаш, ижтимоий ҳимоя қилиш бўйича қўшимча чора-тадбирлар ишлаб чиқдик.\nБундай фаолият ҳеч қачон тўхтаб қолмаслиги учун Конституциямизга давлат чет элда яшаётган ва ишлаётган фуқароларимиз ҳамда ватандошлар билан мунтазам алоқаларни сақлаб қолиш ва ривожлантириш ҳақида ғамхўрлик қилади, деган қоидани киритиш даркор.\nБиз учун инсон саломатлиги – миллат ҳаётининг давомийлигини таъминлаш, унинг генофондини сақлаш, барқарор миллий стратегиямизнинг муҳим таркибий қисмидир.\nБу мақсадларга эришиш учун, менимча, Конституциямизда белгиланган “Ҳар бир инсон малакали тиббий хизматдан фойдаланиш ҳуқуқига эга”, деган умумий норма етарли эмас.\nБу моддани кенгайтириб, тўғридан-тўғри қўлланадиган нормалар билан бойитиш шарт, деб ҳисоблайман”.\n“Табиатдаги глобал иқлим ўзгаришлари, Орол денгизининг қуриши билан боғлиқ вазиятнинг тобора кескин тус олаётгани экологик хавфсизликни ғоят долзарб масалага айлантирди.\nШу боис, Конституциямизда ушбу йўналишга доир экологик-ҳуқуқий нормалар ўз ифодасини топиши лозим.\nҲеч шубҳасиз, бундай конституциявий ўзгаришлар жамиятимизда фуқароларнинг экологик ҳуқуқлари ва мажбуриятлари, айниқса, мансабдор шахсларнинг табиат ҳимояси учун масъулиятини кескин ошириш, аҳолининг экологик маданиятини юксалтиришга хизмат қилади.\nБу, ўз навбатида, мамлакатимизда амалга оширилаётган “Яшил макон” умуммиллий лойиҳаси доирасидаги ишларни янада кучайтириш имконини беради.\nБир сўз билан айтганда, давлатнинг эркаклар ва аёллар, оилалар ва болалар, ёшлар ва нуронийлар, ногиронлиги бор шахслар, мамлакатда ёки унинг ташқарисида бўлишидан қатъи назар, барча инсонлар ҳақида қайғуриши Конституцияда мустаҳкамланиши зарур", деди Президент.\n“Биз таълим, илм-фан ва инсон капиталини ривожлантиришга устувор эътибор бериб келмоқдамиз.\nЧунки, бугунги шиддатли рақобат замонида фақат билимли, маърифатли миллат ва давлат муносиб тараққиётга эриша олади.\nУлуғ аждодларимизнинг янги баркамол авлодини тарбиялаб вояга етказмоқчи эканмиз, бунинг учун боғча, мактаб, олий таълим ва илм-фан соҳаларини устувор тараққий эттиришни конституциявий даражада мустаҳкамлаб қўйишимиз шарт.\nБош қомусимизда давлат мактабгача таълим, мактаб ва олий таълим тизимини, турли мулк шаклидаги, жумладан, хусусий таълим муассасаларини ривожлантириш учун зарур шароитлар яратиб бериши билан боғлиқ нормалар ҳам бўлиши лозим.\nУстозга бўлган юксак эҳтиром Конституциямизда ўз ифодасини топиши зарур.\nШунингдек, педагог ходимларнинг касбий фаолиятига аралашиш, уларнинг хизмат мажбуриятларини бажаришига тўсқинлик қилишга йўл қўйилмаcлигини Конституция даражасида белгилаб қўйсак, ўйлайманки, адолатдан бўлади".\n“Учинчи йўналиш – эркин ва адолатли фуқаролик жамияти ривожланиши билан боғлиқ масаладир.\nБизнинг халқимиз учун жамият, аввало, маҳалладан бошланади. Маҳалла – асрлар давомида миллий урф-одатларимиз ва бой маънавиятимизни безавол сақлаб, халқимиз учун эзгулик ва тарбия бешиги, яхши қўшничилик ва ҳамжиҳатлик маскани бўлиб келмоқда.\nХабарингиз бор, фуқаролар йиғинларининг жамиятдаги мавқеи ва таъсирини кучайтиришга кўмаклашиш мақсадида Маҳалла ва нуронийларни қўллаб-қувватлаш вазирлигини ташкил этдик. Лекин гоҳида бу – маҳаллаларни бошқарадиган идора, деган нотўғри гап-сўзларни ҳам эшитиб қоляпмиз.\nБундай қарашларга йўл қўймаслик мақсадида, маҳалланинг мақомини ҳамда давлат органларининг бу борадаги вазифаларини Асосий қонунимизда аниқ белгилаб қўйишни таклиф этаман.\nБунда маҳаллаларнинг давлат ҳокимияти органлари тизимига кирмаслиги, жойлардаги маҳаллий аҳамиятга молик масалаларни мустақил ҳал этиш бўйича ваколатлари алоҳида белгиланиши зарур”.\n"Тўртинчи йўналиш – Ўзбекистонда инсонпарвар, демократик ҳуқуқий давлат қуриш масаласидир.\nҲуқуқий давлат – инсониятнинг минг йиллар мобайнидаги машаққатли меҳнати эвазига шаклланган тараққиёт ғояси ва буюк кашфиётидир.\nФақат ҳуқуқий давлат шароитидагина инсоннинг ҳаёти, эркинлиги, шаъни, қадр-қимматини тўлиқ таъминлаш, том маънода халқпарвар бошқарув тизимини шакллантириш мумкин.\nҲуқуқий давлат – демократик тамойиллар асосида қабул қилинган қонунлар олдида барча тенг ва ҳисобдор бўлган, ҳеч ким қонундан устун турмайдиган давлатдир.\nШу маънода, мен “Ўзбекистон – ҳуқуқий давлат” деган ғояни Конституциямизда аниқ мустаҳкамлаб қўйишни таклиф этаман.\nКонституцияга давлат органлари фаолиятида очиқлик, шаффофлик ва ҳисобдорликни, мазкур органларнинг ихчам ва тежамкор бўлишини таъминлаш юзасидан қоидалар киритишни таклиф қиламан.\nАсосий қонунимизда халқ ҳокимиятчилигини, ҳокимиятларни бир-бирини тийиб туриш ва мувозанатда сақлаш механизмларини таъминлашни янада кучайтириш талаб этилади".\nДавлатимиз раҳбари мавзуни давом эттирди:\n"Ҳукуматни шакллантириш ва унинг самарали фаолият юритишини таъминлашда Олий Мажлиснинг ваколатларини кенгайтириш бўйича тегишли қоидаларни Асосий қонунимизда белгилашимиз зарур.\nКоррупцияга қарши курашиш агентлиги раҳбарини тайинлаш бўйича фармон Сенат томонидан тасдиқланиши тартибини жорий этишни таклиф этаман.\nҲукумат томонидан тайёрланган Коррупцияга қарши кураш бўйича йиллик миллий маърузани муҳокама қилиш масаласини парламентимиз ваколатига киритиш лозим.\nОлий Мажлиснинг парламент назоратини амалга ошириш бўйича ваколатларининг конституциявий асосларини кучайтириш бўйича ишларни давом эттириш керак.\nШу мақсадда мен Президентнинг айрим ваколатларини Олий Мажлисга ўтказишни таклиф этаман. Мисол учун, Ҳисоб палатаси раисини лавозимга тайинлаш ва озод қилиш ваколатини Сенатга ўтказиш мақсадга мувофиқ.\nБу орқали Ҳисоб палатаси Давлат бюджети шаклланиши ва ижросини таъминлашда парламент назоратининг муҳим воситасига айланади".\n“Давлат ҳокимияти ва бошқаруви тизимини ислоҳ қилишдаги муҳим масала – бу жойларда ҳокимлар ва маҳаллий Кенгашлар ваколатини ажратишдир.\nБарчангизга маълумки, бу ғояни мен аввал ҳам бир неча марта илгари сурган эдим. Амалга оширган ислоҳотларимиз натижасида маҳаллий Кенгашлар, фуқароларнинг ўзини ўзи бошқариш органларининг ваколатлари кенгайди.\nШундан келиб чиқиб, ҳокимлар бир вақтнинг ўзида халқ депутатлари Кенгашларига ҳам бошчилик қилиши ҳақидаги қоидани Конституциядан чиқариб ташлаш вақти келди, деб ҳисоблайман.\nБу ислоҳотнинг жорий этилиши ҳокимият ваколатларининг бўлиниш принципини маҳаллий даражада татбиқ этишга, маҳаллий Кенгашлар фаолияти самарадорлигини, ҳокимларнинг халқ вакиллари олдидаги масъулиятини оширишга олиб келади.\nҲудудларда халқ манфаатларини тўлиқ таъминлашга, ҳокимликлар фаолияти устидан Кенгашлар ва жамоатчилик назоратини кучайтиришга хизмат қилади.\nБиз халқ вакиллик органлари ваколатларини бундан буён ҳам янада кенгайтириш йўлидан борамиз".\n“Фуқароларнинг давлат ишларини бошқаришдаги иштирокини кенгайтириш мақсадида қонунчилик ташаббуси ҳуқуқи институтини ислоҳ қилишни мақсадга мувофиқ, деб ҳисоблайман. Хусусан, Конституциямизга қонунчилик таклифларини киритиш институтини жорий этишни таклиф қиламан.\nМазкур институт доирасида 100 минг кишидан кам бўлмаган миқдордаги фуқаролар ўз қонунчилик таклифларини Олий Мажлис Қонунчилик палатасига киритиш имкониятига эга бўладилар.\nШу асосда энди халқ бевосита қонун ижодкори сифатида ташаббус кўрсатиш ҳуқуқини қўлга киритади.\nМазкур янги қонунчилик таклифларини киритиш институтини Олий Мажлис Сенати, Омбудсман ва Марказий сайлов комиссиясига ҳам бериш вақти келди, деб ҳисоблайман.\nИжро ҳокимияти органларининг конституциявий жавобгарлик соҳаларини, ваколатларини кенгайтириш билан бирга уларнинг амалга оширилиши устидан жамоатчилик ва парламент назоратини кучайтириш ҳам талаб этилади.\nШу маънода, Ҳукумат ваколатларини кенгайтиришни таклиф этаман".\n“Хусусан, Конституцияда Вазирлар Маҳкамаси ва ҳокимликларнинг экология, ёшлар сиёсатини амалга ошириш, оилани қўллаб-қувватлаш, мустаҳкамлаш ва ҳимоя қилиш, ногиронлиги бўлган шахсларни ижтимоий ҳимоя қилиш, қулай жамоат транспортини ривожлантириш, аҳолининг дам олиши учун зарур шароитлар яратиш, фуқаролик жамияти институтларини қўллаб-қувватлаш бўйича масъулиятини белгилаш лозим.\nФуқароларнинг тинч, эркин ва фаровон яшаши Ҳукумат ва маҳаллий ижро органлари фаолиятининг бош мезонига айланиши зарур.\nСуд-ҳуқуқ тизимини қораловчи, жазоловчи органдан инсон ҳуқуқлари, эркинликлари ва қонуний манфаатларини ҳимоя қилувчи органга айлантириш – ислоҳотларимизда ҳал қилувчи аҳамиятга эга.\nРивожланган давлатлардаги каби бизда ҳам адолатли ва мустақил суд, қонун устунлигини амалда таъминловчи прокуратура, жамоат тартибини сақловчи, ва инсон ҳуқуқларини ҳимоя қилувчи ички ишлар, миллий гвардия, кучли адвокатура тизимини яратиш асосий вазифамиздир”.\n“Конституциянинг олий юридик кучга эга экани, тўғридан-тўғри қўлланиши, инсоннинг асосий ҳуқуқ ва эркинликлари ажралмас ва дахлсиз бўлиб, ҳар кимга туғилганидан бошлаб тегишли экани қайд этилмоқда.\nБуларнинг барчаси Асосий қонуннинг ҳимоячиси бўлган Конституциявий суд фаолиятини янада такомиллаштиришни тақозо этмоқда.\nМазкур суд бошқа судлардан фарқли ўлароқ, фақат Конституцияга бўйсунади ҳамда Асосий қонуннинг устунлиги принципини таъминлайди.\nКонституциявий суд қонун чиқарувчи ҳамда ижро этувчи ҳокимият чиқарган ҳужжатларда инсон ҳуқуқ ва эркинликлари устуворлигига оид конституциявий принцип ҳамда Конституция нормаларига амал қилинишига эътибор қаратади.\nКонституциямизда фуқаролар ва юридик шахсларнинг муайян ишда суд томонидан уларга нисбатан қўлланилган қонуннинг Конституцияга мослигини текшириш ҳақидаги шикоятларини кўриб чиқишни Конституциявий суднинг ваколатида акс эттириш мақсадга мувофиқ”.\n“Асосий қонунимизга Ўзбекистон барча давлатлар, энг аввало ўзининг яқин қўшнилари билан тинчликпарвар ва дўстона сиёсат юритиши, унинг ташқи сиёсати инсон ҳуқуқлари ва эркинликларини ҳурмат қилиш, давлатларнинг ҳудудий яхлитлиги принцип ва нормаларига асосланиши ҳақидаги моддани қўшишни таклиф этаман.\nШунингдек, мамлакатимиз ва жаҳонда туб ўзгаришлар юз бераётган ҳозирги шароитда, Ўзбекистон ташқи сиёсатининг концептуал-ҳуқуқий асосларини янгилаш ва такомиллаштириш алоҳида долзарб аҳамият касб этмоқда.\nШу муносабат билан ҳозирги пайтда кенг омма муҳокамасида бўлиб турган конституцион ислоҳотларни инобатга олиб, Ўзбекистон Республикасининг Миллий хавфсизлик концепцияси ҳамда Ўзбекистон Республикасининг Ташқи сиёсий фаолияти концепциясини янги таҳрирда ишлаб чиқиш зарур, деб ҳисоблайман.\nМазкур ҳужжатларнинг ўта муҳимлигидан келиб чиқиб, ушбу Концепцияларни ҳам Конституциявий қонун шаклида қабул қилишни таклиф этаман”.\n“Албатта, халқимиздан Комиссияга келиб тушган барча муҳим ва долзарб таклифларни бугун Сизлар билан батафсил муҳокама қилиш имкониятига эга эмасмиз. Мен уларнинг айримларига тўхталиб ўтдим, холос.\nКомиссия таклифи асосида Парламент томонидан ишлаб чиқилган лойиҳани умумхалқ муҳокамасида кўриб чиқишни ҳамда референдум ўтказиш йўли билан қабул қилишни таклиф этаман.\nТўғри, амалдаги қонунчилигимизга кўра, парламентнинг ўзи ҳам Конституцияга ўзгартиш киритиш ваколатига эга.\nЛекин, конституциявий ислоҳотни фуқароларимиз фикри ва қўллаб-қувватлаши асосида референдум орқали амалга оширсак, бу том маънода халқимиз хоҳиш-иродасининг ифодаси – ҳақиқий халқ Конституцияси бўлади, деб ўйлайман.\nБу “Конституциянинг ягона манбаи ва муаллифи – халқдир” деган тамойилга тўла мос келади.\nШунда ҳар бир ватандошимиз “Янги Ўзбекистон Конституцияси – менинг Конституциям” деб юксак ғурур билан айта олади."\n“Азиз юртдошлар, бугун нотинч дунёда, ўта таҳликали замонда яшаяпмиз. Мамлакатимиз тараққиётида ғоят масъулиятли даврни бошдан кечирмоқдамиз.\nЯнги Ўзбекистонни барпо этиш мақсадида бошлаган барча ислоҳотларимиз ҳар биримизнинг бугун ва келажакда фаровон ҳаёт кечиришимизни таъминлашга қаратилган.\nҲар бир юртдошимиз ўз ҳаёти, эркинлиги, қадр-қиммати, шаъни ва ғурурини улуғлаб, Ватани ва халқига тоғдек таянч бўлиб яшашга қодир, эркин ва азму шижоатли инсонлардир.\nШу боис барчамиз Конституцияга киритиш таклиф этилаётган янги норма ва қоидаларни онгу тафаккуримиз, қалбимиздан ўтказиб, уларга холис ва ҳаққоний муносабатимизни билдиришимиз лозим.\nБарчамиз Асосий қонунимизда ўзимизни, оиламизни, маҳалламизнинг орзу-умидларини кўришга интилаётганимиз – бу табиий ва мутлақо тўғри".\n“Ўйлайманки, Конституцияга киритиладиган барча тузатиш ва қўшимчалар мамлакатимизнинг 14 та ҳудудий бирлигидан иборат ягона давлатни, миллати ва элатидан қатъи назар, ягона ва қудратли Ўзбекистон халқини янада жипслаштиради ҳамда улуғвор мақсадлар сари сафарбар этади.\nШу боис барча азиз ватандошларимизни конституциявий ислоҳот жараёнида янада фаол қатнашишга чақираман.\nҲеч қачон унутмайлик, бу жараёндаги иштирокимиз билан ўзимиз, оиламиз, фарзандларимиз мана шу муқаддас заминда янада эркин ва фаровон яшаши учун мустаҳкам пойдевор яратамиз.\nСизларни ишонтириб айтмоқчиман, давлатимиз янгиланаётган Конституциямиз моддаларини ҳаётда тўла қарор топтириш учун барча куч ва воситаларни сафарбар этади.\nБу янгиликлар аниқ қонун ва кодекслар, амалий дастурлар ва режалар билан ҳаётимизда албатта ўз аксини топади. Ҳар бир конституциявий норма ижросини таъминлаш бўйича аниқ ижтимоий, иқтисодий, сиёсий-ҳуқуқий чора-тадбирлар кўрилади".\n“Биз ишлашга – иши, яшашга – уйи бўлган, фуқаролари тинч ва эркин, ҳаётдан мамнун, дастурхони тўкин, оиласи бахтиёр ва фаровон яшайдиган давлат қуришни мақсад қилганмиз.\nБиз ана шундай буюк ишлар арафасида турибмиз. Кучли иқтисодиёт барпо этиб, дунёда муносиб ўрнимизни эгаллашимиз, халқимизга юксак шароитлар яратиш учун ҳам жуда кўп ишларни биргаликда амалга оширишимиз керак.\nБетакрор юртимизда барқарор жамиятни ва бардавом тараққиётни таъминлаш – барчамизнинг бош мақсадимиздир!\nМен бутун халқимизни ана шу буюк мақсадга эришишда ўзаро бирдамликка ва ҳамжиҳатликка чақираман.\nХалқимиз сиёсий-ҳуқуқий тафаккурининг ёрқин ифодаси бўладиган янгиланаётган Конституциямизга таяниб, Янги Ўзбекистонни албатта биргаликда барпо этамиз.\nОрадан йиллар, асрлар ўтади, лекин ғоят мураккаб шароитда бундай улкан ислоҳотларни амалга оширишга муносиб ҳисса қўшган инсонларни келгуси авлодлар ҳеч қачон унутмайди.\nАна шундай буюк бахт ва шараф барчамизга ёр бўлсин!”, деди Президент сўзининг якунида.\n2022 yil - "Inson qadrini ulugʻlash va faol mahalla yili" deb belgilandi.\nSayt materiallaridan foydalanilganda www.iibb.uz sayti ko'rsatilishi shart


Главная \_ Январь ҳисобот\nЖорий йилнинг 11-январь куни Ўзбекистон Ёшлар Иттифоқи Чилонзор туман кенгаши томонидан 14 январь – “Ватан ҳимоячилари куни” муносабати билан тадбир ўтказилди. Байрам тадбири уч қисмга бўлиб ташкил этилди.\nБиринчи қисм – ҳарбий қисм ҳисобланиб, унда фаоллар залида байрамга бағишланган видеороликлар намойиш этилди. Иккинчи ва учинчи қисмлар ҳарбийларнинг жанговор чиқишлари ҳамда қурол-яроғлар намойишлари билан давом эттирилди.\nЖорий йилнинг 12 январь куни 14 январь – “Ватан ҳимоячилари куни” ҳамда Қуролли Кучларимиз ташкил этилганлигининг 27 йиллиги муносабати билан Ўзбекистон ёшлар иттифоқи Ёшлар ижод саройида Ўзбекистон Республикаси Миллий гвардияси Ҳарбий-техник институти курсантлари ўртасида “Балли йигитлар” танлови ўтказилди.\nУшбу тадбирга академик лицей ўқитувчи ҳамда ўқувчиларининг ташрифи уюштирилди.\nЖорий йилнинг 14 январь куни Чилонзор туман ҳокимияти ҳамда Ўзбекистон ёшлар иттифоқи Чилонзор туман кенгаши томонидан 14 январь – “Ватан ҳимоячилари куни” муносабати билан байрам тадбири ўтказилди.\nТадбир меҳмонларини академик лицей оркестр жамоаси мусиқа садолари остида кутиб олишди.\n2019 йил 14 январь куни Тошкент шаҳар Учтепа туманидаги 44-умумий ўрта таълим мактабида 14 январь – “Ватан ҳимоячилари куни” муносабати билан ўтказилган тадбирда академик лицей ўқувчилари иштирок этди.\n2019 йил 14 январь куни Халқлар дўстлиги саройида 14 январь – “Ватан ҳимоячилари куни”ҳамда Қуролли Кучларимиз ташкил этилганлигининг 27 йиллигимуносабати билан ўтказилган байрам тадбиридаакадемик лицей оркестр груҳи иштирок этишди.\nЖорий йилнинг 14 январь куни академик лицейда ёшлар етакчиси томонидан “Телефон воситаларисиз бир кун” лойиҳаси ўтказилди. Лойиҳа доирасида ўқувчиларнинг телефон воситалари йиғиб олиниб текширилди.\n2019 йил 15 январь куни академик лицейда “Мусиқа назарияси кафедраси фан ойлиги” муносабати билан 8-Б синф ўқувчиларига “Мусиқий викторина”танлови ўтказилди. (танлов шарти: мусикани тинглаб композитори ва асар номини аниклаш)\n2019 йил 15 январь куни “Мусиқа назарияси кафедраси фан ойлиги” муносабати билан 7-А ҳамда 7-Б синфларда“Мелодик диктант”танлови ўтказилди. (танлов шарти: 8 тактли диктантни 8 марта ижро этилганда ёзиш)\n2019 йил 17 январь куни академик лицейда “Мусиқа назарияси кафедраси фан ойлиги” муносабати билан 9-А ҳамда 9-Б синфларда “Мусиқий викторина”танлови ўтказилди. (танлов шарти: мусикани тинглаб композитори ва асар номини аниклаш)\nЖорий йилнинг 17-январь куни академик лицейда Ёшлар иттифоқи томонидан ўтказилаётган “Шахмат тахтаси” спорт мусобақасининг муассаса босқичи бўлиб ўтди.\nТанловда ғолиб бўлган ўқувчилар муассасанинг диплом ва эсдалик совғалари билан тақдирландилар ҳамда мусобақанинг туман босқичига йўлланмани қўлга киритишди.\n2019 йил 18 январь куни академик лицейда “Мусиқа назарияси кафедраси фан ойлиги” муносабати билан 9-А ҳамда 9-Б синфларда Гармония фанидан “Аккордлар ўрин алмашуви” мавзусида ёзма иш шаклида танлов ўтказилди. (танлов шарти: масалани функциясини аниклаб, гармониялаш)\n2019 йил 18 январь куни академик лицейда, Хотин-қизлар қўмитаси қошида "Қизларжон" клубининг навбатдаги мажлиси бўлиб ўтди. Қизлар билан алоҳида суҳбат ўтказилди. Клуб йиғилишида соғлом турмуш тарзини тарғиб этиш, юксак маънавият ва миллий маданият тарғиботи, маънавий таҳдидларга қарши иммунитетни шакллантириш, китобхонлик маданиятини юксалтириш ҳамда кийиниш маданиятига алоҳида эътибор қаратилди. Кўргазма стендида эса қизлар учун керакли тавсиялар, қизларжон учун фойдали маслахатлар кўрсатилган.\nБиринчи ярим йиллик якунида энг фаол иштирокчилар ҳамда намунали ўқувчилар тақдирланди.\nЖорий йилнинг 18 январь куни академик лицейда 14 январь – “Ватан ҳимоячилари куни” ҳамда Қуролли Кучларимиз этилганлигининг 27 йиллиги муносабати билан маънавий-маърифий тадбир ташкил этилди.\nШунингдек, тадбир давомида ўқувчилар томонидан тайёрланган мусиқий чиқишлар, саҳна кўринишлари намойиш этилди.\nТадбир сўнгида 14 январь “Ватан ҳимоячилари куни”га бағишлаб ўтказилган расм ҳамда иншолар танлови ҳамда спорт мусобақаларида ғолибликни қўлга киритган ўқувчилар муносиб тақдирландилар.\n2019 йил 19 январь куни академик лицейда “Мусиқа назарияси кафедраси фан ойлиги” муносабати билан 6-синфлар ўртасида “Мелодик диктант”танлови ўтказилди. (танлов шарти: 8 тактли диктантни 8 марта ижро этилганда ёзиш)\n2019 йил 19 январь куни академик лицейда “Мусиқа назарияси кафедраси фан ойлиги” муносабати билан 6-Б синф ўқувчиларига “Л.Бетховен фортепиано ижоди” мавзусида очиқ дарс ўтказилди.\nЖорий йилнинг 23 январь куни академик лицейда Хотин қизлар қўмитаси томонидан “Қиз“аржон клуби”да муассаса ўқувчи қизлари ўртасида “Қувноқ стартлар” спорт мусобақаси ўтказилди.\nМусобақада 6,7,8 ва 9 синф ўқувчиларидан ташкил топган жамоалар 4 босқичда ўзаро беллашдилар. Мусобақа давомида иштирокчилар югуриш, сакраш ва бошқа турдаги жисмоний синовларни бажардилар. Мусобақа жараёни ҳакамлар томонидан кузатиб баҳолаб борилди.\nМусобақа якунида ғолибликни қўлга киритган жамоалар муассасанинг фахрий ёрлиқлари ҳамда эсдалик совғалари билан тақдирландилар.\nТошкент оқшоми газетасининг 2019 йил 18 январдаги 3-сонида Ўзбекистон Республикаси Қуролли Кучлари академиясининг базасида “Ўзекистон Ватаним маним” мавзусида, инглиз тилида ўтказилган викторинада Республика ихтисослаштирилган мусиқа академик лицейи ўқувчилари эришган ютуқлари ҳақидаги мақола чоп этилди.\nЖорий йилнинг 26 январь куни академик лицейда “Мусиқа назарияси кафедраси фан ойлиги” муносабати билан ўқувчиларига “Мусикий сахнавий асарлар: опера ва балет” ( Маъруза: “Брайл тизимида нота ёзуви. Мусика ёзувининг Кузи ожизлар доирасида оммалашиши”) мавзусида очиқ дарс ўтказилди.\nДарс кузатувига кирган ўқитувчилар ўтилган мавзулар бўйича ўқувчилар билимини текширдилар.\nЖорий йилнинг 26 январь “Мусиқа назарияси кафедраси фан ойлиги” муносабати билан куни академик лицей ўқитувчи ҳамда ўқувчиларининг театрга ташрифи уюштирилди.\nЖорий йилнинг 29 январь куни академик лицейда “Мусиқа назарияси кафедраси фан ойлиги” ёпилиши муносабати билантақдирлаш концертибўлиб ўтди.\nТадбир давомида ўқувчилар томонидан тайёрланган мусиқий чиқишлар намойиш этилди.\nТадбир сўнггида фан ойлиги давомида ўтказилган турли танловларда ғолибликни қўлга киритган ўқувчилар академик лицейнинг фахрий ёрлиқ ҳамда эсдалик совғалари билан тақдирландилар.


Айни пайтда Россия Қўшма Штатлар билан Москванинг Жаҳон савдо ташкилотига қўшилиши учун йўл очувчи икки томонлама келишувга эришган.\n25 январ 2021, Тошкент вақти: 20:07\nУшбу ҳужжат Ханойда Осиё Тинч океани иқтисодий ҳамкорлик ташкилоти саммити пайти ўтказилган Россия ва АҚШ расмийларининг норасмий учрашуви пайти имзоланган. АҚШ билан бундай келишувнинг йўқлиги 1994 йилдан бери Россиянинг Жаҳон савдо ташкилотига қўшилишига тўсиқ бўлиб келаётган эди. Россия президенти Владимир Путин Вашингтон билан эришилган ушбу келишувни олқишлади ва АҚШ президентига миннатдорчилик билдирди. Россиянинг иқтисодий тараққиёт ва савдо вазири Герман Граф Россиянинг Жаҳон савдо ташкилотига қўшилиши хорижий сармояларнинг ушбу давлатга оқими кучайишига тартки беради деди. Айни пайтда Грузия иқтисод вазири Тбилиси Россиянинг Жаҳон савдо ташкилотига қўшилишини қўллаб қувватламаслигини айтган.


Актёр Михаил Ефремов 8 йилга озодликдан маҳрум қилинди\n01 декабр 2020, Тошкент вақти: 08:06\nМоскванинг Пресненский туман суди актёр Михаил Ефремовни 8 йилга озодликдан маҳрум қилиш ҳақида ҳукм чиқарди. Суд уни йўл ҳаракати қоидалари бузишда айбдор, деб топган.\nЖорий йилнинг 8 июнь куни М. Ефремов иштирокидаги автоҳалокат чоғида актёр уриб юборган фургон ҳайдовчиси Сергей Захаров нобуд бўлганди. Суд актёр зиммасига Захаровнинг ўғлига 800 минг рубль товон пули тўлаб бериш мажбуриятини ҳам юклаган.\nҲукм кучга киргунига қадар М. Ефремов ҳибсда сақланади, аввалроқ у эҳтиёт чораси ўлароқ уй қамоғида тутиб турилган.\nПрокурор Евремовга 11 йиллик қамоқ жазоси сўраганди. Суд ҳукм чиқаришда қатор узрли сабабларни инобатга олган.\nЕфремовнинг адвокати суддан озодликдан маҳрум қилиш билан боғлиқ бўлмаган исталган ҳукмни чиқаришни сўраган эди.\nТергов маълумотларига кўра, автоҳалокат чоғида М. Ефремов маст бўлган. Мазкур ҳодиса жамоатчилик орасида катта шов-шувга сабаб бўлганди.


Бу вазият олдиндан тўғри баҳоланиб, Президентимиз топшириғига мувофиқ Республика махсус комиссияси тузилган эди. Шу боис Ўзбекистонга касалликнинг оммавий кириб келиши ва кенг тарқалишининг олди олинди.\nУчинчидан, мажбурий таътил пайтида фарзандларимиз ўқув машғулотларини давом эттиришлари учун Ўзбекистон миллий телерадиокомпанияси билан биргаликда видеодарслар туркуми йўлга қўйилди.\nСўнгги икки ҳафтада жаҳон бозорида нефтнинг нархи (бир баррель 60 доллардан қарийб 30 долларга) кескин пасайиб кетгани оқибатида газ экспортимиз тушумлари қисқариши мумкин.\nХориждаги асосий савдо ҳамкорларимизнинг миллий валюталари қадрсизланиши республикамизга ҳам, албатта, валюта тушумини камайтиради.\nИккинчидан, молиявий барқарорликни сақлаш ҳамда бозорларда нарх-наво ўсишининг олдини олиш зарур.\nСўнгги йилларда санитария-эпидемиология масаласига жиддий аҳамият бермоқдамиз. Ҳозирда юртимизда 2 та республика даражасидаги шифохона, 14 та вилоят юқумли касалликлар шифохоналари, 216 та ҳудудий санитария-эпидемиология муассасалари фаолият кўрсатмоқда.\nШу сабабли, бугунги кунда республика санитария-эпидемиология хизматини тубдан ислоҳ қилиш ва фаолияти самарадорлигини ошириш бўйича ишчи гуруҳ томонидан алоҳида қарор лойиҳаси тайёрланмоқда.\nМазкур хизматнинг асосий фаолияти тиббий ва санитар барқарорлик, жамоат саломатлигини таъминлаш, касалликлар профилактикаси ва соғлом турмуш тарзини ташкил этишга қаратилади.


Бугунги кунда баъзи кишилар ўзи кўрмаган ва қандай нияти борлигини билмайдиган интернетдаги номаълум одамлардан олган маълумотлари асосида динни ўрганишга харакат қилмоқдалар.Бунинг оқибатида эса уларда адашган фирқа ва оқимларнинг тасирига тушиб қолмоқдалар.\nЭнди кимдир ақидаси бузуқ қуръон ва суннатга зид эътиқод қиладиган шаҳснинг таъсирига тушиб, ундан унинг бузуқ эътиқодини ўрганадиган бўлса, шу бузуқ эътиқод билан қанча амал қилса ҳам хеч-бири эътиборга олинмайдиган харакатлар мажмуига айланади. Чунки эътиқоди ва иймони дуруст бўлмаган кишининг на ибодати ва на хайрли эҳсони қабул қилинмаслиги ҳақида қуръонда ҳам суннатда ҳам далиллар бор.\nПайғамбаримиз алайҳиссалом шундай дедилар: Мусо алайҳиссаломнинг уммати етмиш бир фирқага бўлинди.\nИсо алайҳиссаломнинг уммати етмиш икки фирқага бўлинди.\nМенинг умматим етмиш уч фирқага бўлинади, улар ҳаммаси дўззахдадир фақат биргинаси нажот топади. Улар менинг суннатим ва жамоатнинг йўлини тутганлардир.\nБундан кўриниб турибдики, суннат ва жамоатнинг йўлини тутган кишиларнинг эътиқоди ва йўлида бўлишимиз лозим экан.\nҚуръни каримда бундай бузғунчи тоифалар хақида шундай дейилади:\nАллоҳ таолонинг: “Ўзларига очиқ баёнотлар келганидан кейин бўлиниб ихтилофга тушганларга ўхшаш бўлганлар, ана ўшаларга улуғ азоб бордир” (Оли Имрон 105 оят\nБунинг учун динимизнинг ҳаёт бахш тамоилларини тўғри тушунтириб беришимиз лозим.\nИслом дини мўътадил дин бўлиб, у фақат бунёдкорликни хоҳлайди, вайрон қилишни эмас, жамиятни бирлаштиради, фирқаларга бўлинмайди, инсонларни севади, уларни ёмон кўрмайди. Бу дин ўзбек халқи ва бошқа халқлар учун Аллоҳнинг раҳматидир.\nPrevious Post:ҒОЯВИЙ ТАХДИДЛАРДАН ОГОХ БЎЛАЙЛИК\nNext Post:МИССИОНЕРЛИКНИНГ КЕЛИБ ЧИҚИШ ТАРИХИ


Қуръонни ўқиб тушуниш учун яхши ният билан ўрганишга киришувчилар Қуръоннинг ҳақиқий сирларини мутлако билишлари шарт. Акс ҳолда унинг илоҳий калом эканини ҳис қила олмайдилар.\nБу китобимизни ўқиганда ақли ва инсофи бўлган ҳар ўқувчи Қуръон илоҳий калом эканини кўражак, иншоаллоҳ.Пайғамбар соллаллоҳу алайҳи васаллам: «Қурьон билан чин инсон - эгиз ака-ука», деб амр қилганлар. Бу - айни чоғда у зотнинг Қуръонга берган таърифларидир. Инсон ақлни ҳайратга солувчи илоҳий санъат асари сифатида коинотнинт барча сирларини қай даражада тамсил этса, Қуръон ҳам коинотнинг барча ҳақиқатларини шу даражада тамсил этади.\nТаниқли турк олими Холуқ Нурбоқий қаламига мансуб ушбу китобда келаётган янги-янги қирралари ғоятда қизиқарли тарзда баён этилган. Асар кенг китобхонлар оммасига мўлжалланган.\nМуаллиф: Холуқ Нурбоқий\nТаржимонлар: Миразиз Аъзам, Иброҳим Нуруллоҳ\nЎзбекистон Республикаси Вазирлар Маҳкамаси ҳузуридаги Дин ишлари бўйича қўмитанинг 2018 йилдаги 2227-сонли хулосаси асосида тайёрланган.\nБиринчи бўлим. Асиллик мўъжизаси\nИккинчи бўлим. Тизимдаги ҳикматлар\nУчинчи бўлим. Қуръоннинг математик мўъжизаси\nТўртинчи бўлим. Қуръоннинг физикага оид мўъжизалари\nБешинчи бўлим. Қуръоннинг тиббий мўъжизалари\nОлтинчи бўлим. Қуръоннинг ҳар хил илмий мўъжизалари\nЕттинчи бўлим. Қуръоннинг калом сири\nХолуқ Нурбоқийнинг «Қуръони Каримнинг илмий мўъжизалари» асари таржимаси тўғрисида\nКўрилган сони: 7300\nқуръони Каримнинг илмий мўъжизалари, qur'oni karimning ilmiy mo'jizalar\n«Тенг - тенги билан бахтлидир» (Тоҳир Малик)\n«Тенг - тенги билан бахтлидир» (Оила ҳаловатига доир маърифий суҳбатлар) Ўзбекистон халқ ёзувчиси Тоҳир Маликнинг бу китоби аввалги маъ..\n«Мен ҳам намоз ўқийман»\n«Мен ҳам намоз ўқийман» Ушбу китобда динимизнинг беш устунидан бири – намоз ўқишнинг тартиб-қоидалари Имоми Аъзам Нўъмон ибн ..


💊TONIAP inyeksiya uchun eritma 1 ml N10 Toshkent aptekalarida narxlari, dori haqida malumot, qollanishi va analoglari Apteka.uz saytida\nTONIAP inyeksiya uchun eritma 1 ml N10\nFaol modda: metilkobalamin ko'proq ko'rsatish\nIshlab chiqaruvchi: - NovaMed Pharmaceuticals Pvt Ltd\nATX kodi: - B03BA05\nBarcha Toniap dorilari\nO'zbekiston Sog'liqni Saqlash Vazirligi tomonidan 28.07.2020 da DV/X 08122/07/20 registratsion raqami bilan ro'yxatdan o'tgan\nБир ампула (1мл эритма) қуйидагиларни сақлайди:\nфаол модда: метилкобаламин – 500 мкг;\nёрдамчи моддалар:бензил спирти,натрий хлориди, инъекция учун сув.\n1 мл инъекция учун эритма қаҳрабо рангли шиша ампулада. Ўрамда №10 (2x5), 5 ампулалар контур уяли ўрамда, устидан фольга билан ёпилади ва тиббиётда қўлланилишига доир йўриқномаси билан бирга картон қутига жойланади.\nМетилкобаламин - шунингдек В12 витамини сифатида ҳам маълум бўлган ўрнини босиб бўлмайдиган сувда эрувчан В витаминидир. В12 витамини оқсил ва миелин ядросининг синтези, ҳужайраларни кўпайиши, нормал ўсиши ва нормал эритропоэз учун муҳимдир. В12 витамини В коферментига айланади, у метилмалонатни сукцинатга айланишида ва метионинни гомоцистеиндан синтезида жуда муҳим ҳисобланади. В12 витамини ёғлар, углеводлар метаболизми ва оқсил синтезида иштирок этувчи ферментлар учун зарур сульфгидрил гуруҳларни тикланган шаклда тутиб турилишида иштирок этади. В12 витамини фолат кислотасининг синтезида иштирок этади, шунинг учун метилкобаламин танқислиги унинг етишмовчилигига хам олиб келади. В12 витамини гомоцистеинни метионинга метил гуруҳини йўқолишида муҳим роль ўйнайди. Гомоцистеиннинг юқори даражалари ҳар доим эндотелий ҳужайраларини шикастланиши, азот оксидини пасайиши ҳисобига эндотелий-вазодилатациясини бузилиши, оксидланишни ошиши ва паст зичликдаги липопротеинларни (ПЗЛП) артерияларда тўпланиши, тромбоцитлар адгезиясини ошиши ва қон ивиш каскадини фаоллашув ҳавфини ошишига олиб келади. Витамин ва фолат кислотасини бир вақтда қўллаганда, оч қоринга гомоцистеининг даражасини пасайишига нисбатан катта бўлмаган аддитив самара кузатилади, лекин бу фақат В12 витаминининг танқислиги бўлган одамларда бўлиши мумкин. Гомоцистеиннинг концентрациясини ошиши бошқа сабаблар, масалан когнитив фаолиятни пасайиши, хотирани ёмонлашиши, Альцгеймер касаллиги ва қон томир деменцияси оқибатида ҳам юз бериши мумкин. В12 витаминининг метилкобаламин шакли, шунингдек мелатониннинг даражасига ҳам таъсир қилиши мумкин. Эҳтимол мелатонинга таъсири туфайли, метилкобаламин диққатни яхшилаши ва уйқуси нормал бўлган одамларда уйқу вақтини қисқартириши мумкин.\nҚонда витамин В12 транскобаламин I ва II лар билан боғланади, улар уни тўқималарга етказади. Асосан жигарда тўпланади. Плазма оқсиллари билан боғланиши – 90%. Тери остига ва мушак ичига юборилганда максимал концентрациясига 1 соатдан сўнг чиқади. Жигардан ўт суюқлиги билан ичакка чиқарилади ва қайтадан қонга сўрилади. Ярим чиқарилиш даври – 500 кун. Буйракнинг нормал функциясида – 7–10% буйрак билан, таҳминан 50% ахлат билан чиқарилади; буйрак функцияси сусайганда – 0–7% буйрак билан, 70–100% ахлат билан чиқарилади. Йўлдош тўсиғи, кўкрак сутидан ўтади.\nМарказий нерв тизими томонидан: қўзғалувчанлик ҳолати, бош оғриши, бош айланиши.\nЮрак-қон томир тизими томонидан: кам ҳолларда – кардиалгия, тахикардия.\nАллергик реакциялар: кам ҳолларда – эшакеми, тошма, қичишиш, анафилактик шок, Квинке шиши.\nМаҳаллий реакциялар: оғриқ, кам ҳолларда – инъекция соҳасида қаттиқлашиши ва некроз.\nБошқалар: хусунбузар, буллёз тошма, экзема, шишилар, кўнгил айниши,кўп терлаш, ҳолсизлик, иситма, диарея, сийдикни қизил тусда бўлиши (витамин В12 ажралиши ҳисобига),юқори дозаларда қўлланганда – гиперкоагуляция, пурин алмашинувининг бузилиши бўлиши мумкин.\nВ12 витаминини танқислиги билан кечувчи сурункали анемиялар (Аддисон-Бирмер касаллиги, алиментар макроцитар анемия) да ҳамда темир танқислиги, постгеморрагик, апластик анемия, токсик моддалар ва/ёки дори воситалари чақирган анемияларни мажмуавий даволаш таркибида.\nМажмуавий терапияда: сурункали гепатит, жигар циррози, жигар етишмовчилиги ва ўткир нур касаллигини даволашда.\nНевр тизими касалликларида: полиневритлар, радикулитлар, невралгия (шу жумладан уч шохли нерв неврити), ён амиотрофик склерози, периферик нерв тизимини жароҳатлари, фуникуляр миелоз, болалар церебрал фалажи, Даун касаллигида.\nТерикасалликларида: псориаз, фотодерматоз, герпесга ўхшаш дерматит, атопик дерматит. Профилактика мақсадида – бигуанидлар, парааминосалицил кислотаси, аскорбин кислотасини юқори дозаларда буюрилганда, В12 витаминини сўрилишини бузилиши билан кечувчи, меъда ва ичак касалликлари (меъда ва ингичка ичакнинг бир қисмини резекцияси, Крон касаллиги, мальабсорбция синдроми, спру) да қўлланилади.\nПрепаратнинг компонентларига юқори сезувчанлик, тромбоэмболия, эритремия, эритроцитоз, ҳомиладорлик (В гуруҳ витаминлари катта дозаларда қўлланганда тератоген таъсири қилиш эҳтимоли юзасидан айрим кўрсатмалар бор), лактация даврида, 3 ёшгача болаларда ушбу дори шаклини қўллаш мумкин эмас.\nЛебер касаллиги, никотинли амблиопатия (кўрув нервининг нейродегенератив зарарланишини кучайтиради) да қўллаш мумкин эмас.\nЗўриқиш стенокардияси ФС III, яхши ва ёмон сифатли ўсмалар (мегалобласт анемия ва витамин В12 танқислиги ҳолатларидан ташқари), тромб ҳосил бўлишига мойиллик бўлганда қўллаш мумкин эмас.\nАскорбин кислотаси, оғир металл тузлари (цианокобаламинни инактивацияси), тиамин бромиди, пиридоксин, рибофлавин (цианокобаламин малекуласи таркибидаги кобальт иони бошқа витаминларни парчалайди).\nАминогликозидлар, полимиксин, тетрациклинлар, салицилатлар, талвасаларга қарши дори воситалари, колхицин, калий препаратлари мекоболамин сўрилишини пасайтиради.\nМекобаламин тиаминдан юзага келган аллергик ракцияларни ривожланишини оширади. Қон оширучи дори воситалари билан биргаликда қўллаш мумкин эмас.\nПерорал контрацептив воситалар – цианокобаламиннинг қондаги концентрациясини камайтиради.\nПрепарат тери остига, мушак ичига, вена ичига, фуникуляр миелозда ва ён амиотрофик склерозда интралюмбал юборилади.\nАддисон-Бирмер касаллигида – суткада 100-200 мкг дан, кунора тери остига; фуникуляр миелозда нерв тизимини функциясини бузилиши билан кечувчи макроцитар анемияларда – биринчи ҳафтада суткада 400-500 мкг дан ҳар куни, сўнгра – 5-7 кунда 1 марта (бир вақтда фолат кислотаси буюрилади); ремиссия даврида самарасини бир маромда ушлаб турувчи доза – суткада 100 мкг дан бир ойда 2 марта, невр тизими фаолиятини бузилишларида – 200- 400 мкг дан бир ойда 2-4 марта буюрилади.\nЎткир постгеморрагик ва темир танқислиги анемияларида – 30-100 мкг дан ҳафтада 2-3 марта; апластик анемияда 100 мкг дан клиник-гематологик яхшиланиш бўлгунича юборилади.\nМарказий нерв ва периферик нерв тизими касалликларида суткасига 200-500 мкг дан оғриқ синдроми бартараф этилгунча, кейин эса суткасига 100 мкг дан 2 хафта давомида буюрилади.\nГепатитлар ва жигар циррозларида суткада 30-60 мкг ёки 100 мкг кунора, 25-40 кун давомида юборилади.\nЎткир нур касаллиги, диабетик невропатияда – 60-100 мкг дан ҳар куни 20-30 кун давомида қўлланилади.\nФуникуляр миелоз, ён амиотрофик склерози, тарқалган склерозда – 15-30 мкг дан интралюмбал ва кейинги инъекция дозаси аста-секин (50 мкг, 100 мкг, 150 мкг, 200 мкг) гача оширилади. Интралюмбал инъекциялар ҳар 3 кунда юборилади, бир курс учун 8-10 инъекция керак бўлади.\nМекабаламин танқислигини бартараф қилиш учун 1 мг дан ҳар куни 1-2 ҳафта давомида мушак ичига ёки вена ичига юборилади. Тутиб турувчи доза: хафтасига 1 марта 1-2 мг дан то ҳар куни 1 мг гача; профилактика учун – 1 ойда 1 марта. Даволаш давомийлиги индивидуал белгиланади.\nТери остига 1 мкг/кг дозада юборилади, максимал суткалик доза – 100 мкг ни ташкил этади. Алиментар анемия ва чала туғилган чақалоқлар анемиясида – тери остига кунига 30 мкг ҳар куни 15 кун давомида, апластик анемияда – 100 мкг дан клинико-гематологик кўрсаткичлар яхшилангунча юборилади.\nДистрофик ҳолатларда, Даун касаллиги ва болалар церебрал фалажида – тери остига 15-30 мкг дан кунора юборилади. Доза ва дозалаш тартиби патологик ҳолатга боғлиқ бўлиб, суткасига 30 мкг дан то 100 мкг гача оралиғини ташкил этади.\nЦианокобаламинни терапевтик дозалрда қўлланилганда дозани ошириб юборилиши кузатилмаган. Дозани ошириб юборилагнда бўлиши мумкин\nСимптомлари: ўпка шиши, димланган юрак етишмовчилиги, периферик томирлар тромбози; кам ҳолларда - анафилактик шок.\nМекоболаминни ҳомиладорликда (В гуруҳ витаминлари катта дозаларда қўлланганда тератоген таъсири қилиш эҳтимоли юзасидан айрим маълумотлар бор) ва лактация даврида қўллаш мумкин эмас.\nNEYROKOBAL tabletkalari 500mkg N90\nBarcha NEYROKOBAL dorilari\nAksifer inyeksiya uchun eritma 5 ml N55\nBarcha Аксифер dorilari


Ўзбекистонда мис саноати: жорий ҳолати ва истиқболлари — Review.uz\nСўнгги йилларда мамлакатимизда мис қазиб олиш ва ундан маҳсулотлар ишлаб чиқаришга катта эътибор қаратилмоқда. Мис қазиб олиш саноати ва унга алоқадор тармоқларга иқтисодиётнинг ҳақиқий драйверлари сифатида қаралмоқда.\nМис саноати ривожланишининг ҳозирги ҳолати Маълумки, Ўзбекистон фойдали қазилмаларга бой давлат. Охирги йилларда олиб борилган ислоҳотлар доирасида минерал ресурслардан кенг фойдаланиш масаласи муҳим аҳамият касб этмоқда. Заҳираси 45 миллион тоннага баҳоланган мис ҳам ушбу ресурслар сирасига киради. Сўнгги йилларда мис қазиб олиш кўрсаткичи 2016 йилдаги 103 минг тоннадан 2020 ва 2021 йилларда 148 минг тоннага, яъни 1,4 баравар ўсиши бунинг... ...\nМис кластерининг мультипликатив таъсири\nКластерлаш асосида агросаноат комплексини трансформация қилиш\nЖаҳонда мисга талаб ортиб бораётган шароитда Ўзбекистоннинг истиқболлари


21 январь, 2020, 12:49\nУлар уч ойдан бери бирорта ўйин ўтказишмади.\nОсиё Чемпионлар лигаси саралаши плей-офф босқичида Тошкентнинг "Бунёдкор" жамоаси эртага ўз майдонида Ироқнинг "Ал Завра" клубини қабул қилади. Бугун мазкур беллашув олдидан матбуот анжумани ташкил этилди. Бу ҳақда клуб матбуот хизмати хабар тарқатди.\nАнжуманнинг биринчи қисмида меҳмонлар устози Босим Қосим ҳамда ҳамда футболчи Муҳаннад Абдулраҳим иштирок этишди.\n- Бизни қийин ўйин кутиб турибди. Тан олиш керак, жамоам учрашувга тайёр эмас. Чунки Ироқда чемпионат уч ой олдин тўхтатилган. Бу орада биз ўртоқлик ўйинларида ҳам майдонга тушганимиз йўқ, - дея сўз бошлади Босим Қосим.\nМуҳаннад Абдулраҳим: - Бош мураббийнинг фикрларига қўшиламан. Ҳақиқатдан биз ўйинга тайёр эмасмиз. Лекин ғалаба учун қўлдан келганча ҳаракат қиламиз.\nБосим Қосим: - Тўғри, балки шундайдир, лекин вазият ҳар хил. “Бунёдкор” БААда йиғин ўтказди. Йиғин доирасида ўртоқлик учрашувларида майдонга тушди. Биз аксинча, Ироқда ҳам Ўзбекистонда ҳам ўртоқлик баҳсларида майдонга тушмадик. Қолаверса, жамоамизни уч нафар асосий футболчимиз тарк этди. Тошкентга ҳам иккига бўлиниб етиб келдик. Шундай муаммоларимиз бўлишига қарамасдан биз ҳаракат қиламиз. Ироқда биздан фақат ғалаба кутишяпти.\n- “Оқ-тепа”билан ўйин нега бекор қилинди?\nБосим Қосим: - Майдоннинг ҳолатидан келиб чиқиб мазкур учрашувни бекор қилдим. Чунки анча вақтдан бери ўйнамаган шогирдларим бу майдонда жароҳат олишлари мумкин эди.\n- Бундай ҳолатда футболчиларни учрашувга руҳан тайёрлаш қийин эмасми?\nБосим Қосим: - Ҳар қандай ҳолатда ҳам ғалаба учун ҳаракат қиламиз. Таркибда тажрибали футболчилардан ташқари, ёш ўйинчилар ҳам бор. Улар бир-бирларини тўлдириб, ғалаба учун ўйнайди. Бизда бундан бошқа илож йўқ. Сабаби, учрашув тақдири битта ўйин орқали ҳал бўлади.


Месси ўйиндан сўнг ўзи бориб либос алмашишни сўраган ягона футболчи ким эканини айтди\n19:04 / 27.04.2017\nФутбол бўйича Аргентина терма жамоаси ва Испаниянинг “Барселона” жамоаси 29 ёшли етакчиси Лионель Месси маҳаллий матбуотга берган интервьюсида фақатгина бир бора ўзи рақиб жамоа аъзосидан либосни алмаштириш ҳақида сўраганини маълум қилди. Бу ўйинчи “Реал” етакчиси – Зайниддин Зидан бўлган, деб ёзмоқда Tribuna.uz сайти.\nБу ҳолат Мессининг "Барса"даги фаолияти илк йилларида юз берган. Лео "Реал" билан ўйиндан сўнг ўша пайт мадридликлар сафида тўп сурган Зиданга яқинлашган ва унинг футболкасини сўраган. Аргентиналикнинг сўзларига кўра, бу у шундай ўзига хос “ташаббус” билан чиққан биринчи ва охирги вазият бўлган.\nТаъкидлаб ўтиш жоизки, ўшанда франциялик футболчи ҳисобида “Олтин тўп” (1998) бўлган. Месси эса ўша пайт ҳеч қандай шахсий совринларга эга бўлмаган, бироқ бугунги кунга келиб у беш бора сайёранинг энг яхши футболчиси деб топилди (2009, 2010, 2011, 2012, 2015 йилларда).


Россия: Тиббий суғурта меҳнат муҳожирларига мажбурий қилиниши мумкин - BBC O'zbek\nРоссия ҳукумати меҳнат муҳожирлари учун тиббий хизмат тизимини йўлга қўймоқчи.\n"Известия" нашри хабарига кўра, ҳукумат муҳокама қилаётган қонун лойиҳаси бўйича иш берувчидан қўл остидаги мигрантлар учун ҳар ой суғурта тўлови тўлаб бориш мажбурий қилинади.\nҲуқуқ ҳимоячилари меҳнат муҳожирлари ижтимоий ҳимояланган тиббий муолажага муҳтож эканлигини, бироқ янги қонун уларнинг мушкулини осон қилишига кўзлари етмаслигини айтишади.\nРоссия Меҳнат ва ижтимоий ҳимоя вазирлиги ҳукуматга меҳнат муҳожирларини тиббий суғурта қилишни йўлга қўювчи қонун лойиҳасини тақдим этган.\n"Известия" рўзномаси ёзишича, қабул қилинадиган қонун бўйича, иш берувчилар қўл остидаги хориж фуқаролари учун соғлиғи туфайли ишга ярамай қолганда ёки фарзанд кўриш ҳолларида тиббий муолажа олишини таъминлаш учун мажбурий тўловлар тўлаб боради.\nГазетанинг ёзишича, хориж фуқаролари учун суғурта тўловлари бир ойлик маошнинг 1,8 фоизи қилиб белгиланади. Россияликлар учун ушбу тўлов 2,8 фоиздан юқорини ташкил қилади.\nАйни вақтда Россиядаги меҳнат муҳожирлари фақатгина ишлаб чиқаришда бахтсиз ҳодисалар ва касбий хасталиклардан мажбурий суғурта қилинади.\nСанкт-Петербург шаҳрида ишловчи ўзбекистонлик Вакилнинг айтишича, меҳнат муҳожирларини давлат тиббий муассасалари суғуртаси бўлмаса қабул қилмайди. Мигрантлар хусусий шифохоналарга мурожаат қилишга мажбур. Бу шифохоналарни эса ҳамманинг ҳам "чўнтаги кўтармайди".\n“Ростини айтсам, мажбур бўлиб чорасиз қолсагина мурожаат қилиши мумкин. Қолган ҳолларда ҳеч кимнинг чўнтаги тиббий даволанишни кўтармайди. Қизимни мактабга бериш учун тиббий маълумотнома керак эди. Менинг суғуртам бўлмагани учун ушбу маълумотнома менга тахминан 600 долларга тушди”, - дейди Вакил.\nРоссиядаги "Ёшлар" жамоатчилик ҳаракати раиси Махсуд Абдужабборов Россия меҳнат муҳожирлари тўғрисидаги қонунчиликни Оврўпо стандартларига мослаштиришга ҳаракат қилаётганини, аммо ушбу эзгу қонун амалда ишламаслигини айтади.\n“Россиядаги меҳнат муҳожирлари қўлидаги 80 фоиз шартнома қалбаки. Уларнинг бирортасига ҳам амал қилинмайди. Ушбу мигрантлар ҳаттоки ким иш берувчи эканлигини билмайди”, - дейди Махсуд Абдужаббаров.\nМавжуд қонунчилик бўйича меҳнат муҳожирлари хасталик нафақаси, текин тиббий хизмат ололмайди. Уларга фақатгина тез тиббий ёрдам кўрсатилиши мумкин. Қолган ҳолларда кўчада ҳам қолиб кетиши мумкин.\nМосквадан ҳуқуқбон Баҳром Ҳамроев мажбурий тиббий суғурта тўғрисидаги қонун лойиҳасини маълум гуруҳлар фойдасига ишлаб чиқарилаётган бўлиши мумкинлигини тахмин қилади.\n“Бу қонунлар ҳукуматга яқин ташкилотлар ёки суғурта компанияларнинг қилаётган иши. Ушбу қонунлар меҳнат муҳожирларининг ҳаётини ўйлаб эмас, балки қандайдир янги структуралар пайдо қилиши учун қабул қилинади”.\nРоссия Федерал Миграция хизмати расмий маълумотларига кўра, Россияда 6 ойдан кам бўлмаган муддатга шартнома тузувчи меҳнат муҳожирларининг сони 1,2 миллионни ташкил қилади.\nБироқ кузатувчилар ушбу рақамлар бир неча баробар кўплигини таъкидлашади.\nРоссия: имтиёзли тартиб Тожик муҳожирларига нима беради?\nҚирғизистонлик муҳожирларни Россияга боришга нима ундамоқда?


Ўзбекистон Республикаси Олий Мажлиси Сенатининг йигирма учинчи ялпи мажлиси тўғрисида АХБОРОТ - Ўзбекистон овози газетаси\n2019 йил 12 октябрь куни Тошкент шаҳрида Ўзбекистон Республикаси Олий Мажлиси Сенатининг йигирма учинчи ялпи мажлиси иши давом эттирилди.\nСенаторлар Наманган вилоятининг Наманган шаҳри, Тўрақўрғон, Косонсой, Наманган ва Янгиқўрғон туманлари, Андижон вилоятининг Хонобод шаҳри ва Қўрғонтепа тумани чегараларини ўзгартириш, шунингдек, Андижон вилояти Бўз туманининг номини ўзгартириш тўғрисидаги масалаларни кўриб чиқдилар.\nҚайд этилганидек, таклиф этилаётган ўзгартишлар натижасида Наманган ва Андижон вилоятларининг ижтимоий-иқтисодий салоҳиятини янада ошириш, аҳоли учун энг қулай шарт-шароитлар яратиш имконияти пайдо бўлади.\nБу ўзгартиришлар мазкур ҳудудлар учун долзарб бўлган вазифаларни ҳал этишда, шу жумладан, ҳудудларнинг ўзига хос жиҳатларидан келиб чиқиб тузиладиган тасдиқланган маҳаллий дастурларни тўлиқ амалга оширишда муҳим омил бўлиши таъкидланди. Муҳокама якунлари бўйича Олий Мажлис Сенатининг тегишли қарорлари қабул қилинди.\nШундан сўнг сенаторлар Ўзбекистон Республикаси Экология ва атроф-муҳитни муҳофаза қилиш давлат қўмитаси раисининг ҳамда бошқа манфаатдор вазирлик ва идоралар, шунингдек, маҳаллий давлат ҳокимияти органлари раҳбарларининг мамлакатда дарахт ва буталарни кесишда қонун ҳужжатларига риоя этилиши ҳолати тўғрисидаги ахборотини эшитдилар.\nМамлакатимизнинг “яшил либоси”, айниқса, дарахтзор ва бутазорлар экотизим мувозанатини, ҳаво тозалигини, демакки, аҳоли саломатлигини таъминлашда муҳим ўрин тутиши таъкидланди. Айнан шу нуқтаи назардан уларни авайлаб-асраш ва кўпайтириш зарур. Бироқ кейинги пайтда ҳар ерда дарахтларнинг назоратсиз кесиб ташланиши туфайли яшил ўсимликлар фонди, айниқса, асрлар оша сақланаб келаётган дарахтлар сони кескин камаймоқда, бу эса ҳақли равишда жамоатчиликнинг эътирозларини келтириб чиқармоқда. Хусусан, Олий Мажлис Сенатига ушбу масала юзасидан мурожаатлар келиб тушмоқда. Бу мавзу ижтимоий тармоқларда ҳам кенг муҳокамага сабаб бўлди. Шуни инобатга олган ҳолда, бу масала ялпи мажлис кун тартибига киритилди.\nСенатнинг Аграр, сув хўжалиги масалалари ва экология қўмитаси томонидан ўрмон фондига кирмайдиган ерлардаги дарахт ва буталар кесилиши билан боғлиқ ҳолат ўрганилганда бу борада муаммолар борлиги аниқланди. Жумладан, 2017 йилга нисбатан дарахтлар кесиб ташланиши 56 фоизга кўпайди. Айни вақтда дарахтларни кесиш билан боғлиқ 3 мингдан ортиқ ҳуқуқбузарлик аниқланди ва бу кўрсаткич ўтган йилнинг мазкур даврига нисбатан 66 фоизга ошди.\nШу муносабат билан Ўзбекистон Республикаси Вазирлар Маҳкамаси мансабдор шахсларнинг жавобгарлигини ошириш бўйича таъсирчан чора-тадбирлар кўриш, давлат органлари ёки тадбиркорлар эҳтиёжлари учун ер ажратишда мавжуд дарахтларни бошқа ерга кўчириб экиш ёки дарахтзор бўлмаган ҳудудларга янги дарахтлар экиш амалиётини жорий этиш зарурлиги таъкидланди.\nЎрмон хўжалиги давлат қўмитаси ва Ўзбекистон Республикаси Фанлар академиясига дарахтларни рўйхатга олиш бўйича методик қўлланма ишлаб чиқиш, шунингдек, аҳолининг экологик маданиятини оширишга қаратилган тушунтириш ишларини кучайтиришга эътибор қаратиш топширилди. Ялпи мажлисда Олий Мажлис Сенатининг тегишли қарорида ўз аксини топган бошқа аниқ таъсирчан чора-тадбирлар ҳам билдирилди.\nСўнгра парламентнинг юқори палатаси аъзолари Наманган вилояти ҳокимининг ҳудудларни ривожлантириш ҳамда халқ депутатлари маҳаллий Кенгашлари фаолияти ҳақидаги ҳисоботи тўғрисидаги масалани кўриб чиқдилар.\nҚайд этилишича, жорий йил январь-август ойлари якунлари бўйича вилоятни ижтимоий-иқтисодий ривожлантириш прогноз кўрсаткичлари ортиғи билан бажарилган. Жумладан, саноат маҳсулотлари ишлаб чиқариш ҳажми 5 триллион 137 миллиард сўмни (109,5 фоиз) ташкил этди, 3 триллион 541 миллиард сўмлик халқ истеъмол моллари ишлаб чиқарилди.\nДавлат раҳбарининг 2017-2019 йиллардаги ташрифлари чоғида вилоятни жадал ижтимоий-иқтисодий ривожлантириш бўйича аниқ вазифалар белгилаб олинганлиги таъкидланди. Жумладан, бу даврда 14,7 триллион сўмлик маблағлар ўзлаштирилиши ҳисобига 1252 та лойиҳа амалга оширилди, 26275 та янги иш ўрни ташкил этилди. Тадбиркорликнинг барча шаклларини қўллаб-қувватлашга алоҳида эътибор қаратилмоқда. Жумладан, жорий йилда 4622 та тадбиркорлик субъекти ташкил этилди, бу эса ўтган йилга нисбатан ўсиш икки бараварни ташкил этганини англатади. Вилоятга тўғридан-тўғри хорижий инвестициялар жалб қилишга ҳам алоҳида эътибор қаратилмоқда. Ҳозирги вақтга қадар 235,0 миллион долларлик хорижий инвестициялар ўзлаштирилди. Бу кўрсаткич 2018 йилга нисбатан 3,1 бараварга ўсди.\nСўнгги уч йилда вилоят халқ депутатлари маҳаллий Кенгашлари сессияларида ва доимий комиссиялар мажлисларида ижро этувчи ҳокимият органларидаги 812 мансабдор шахснинг ҳисоботлари эшитилди, бу эса, ўз навбатида, ислоҳотлар самарадорлигини таъминлашга кўмаклашди.\nШу билан бирга, Наманган вилоятида ҳудудларни ривожлантиришга ва халқ депутатлари маҳаллий Кенгашлари иши самарадорлигини оширишга салбий таъсир кўрсатадиган кўплаб муаммо ва камчиликлар мавжуд. Шу муносабат билан маҳаллий ҳокимият вакиллик органлари фаоллигини ошириш, уларнинг фаолиятига янги усуллар ва ёндашувларни жорий этиш зарурлиги таъкидланди.\nҲал этилиши лозим бўлган муаммолар орасида республика ва маҳаллий аҳамиятга эга йўлларни таъмирлаш, давлат аҳамиятига молик Фарғона ҳалқа йўлини модернизациялаш ва кенгайтириш зарурлиги қайд этилди. Ушбу йўлдан 2018 йилда 25-30 минг автотранспорт воситаси, бугунги кунгача эса 30-35 минг автотранспорт воситаси фойдаланди, аммо амалдаги нормаларга мувофиқ мазкур йўл бор-йўғи 10-15 минг автотранспорт воситасини ўтказиш имкониятига эга.\nЖорий йилнинг ўтган даврида бу йўлда аянчли оқибатларга олиб келган кўплаб йўл-транспорт ҳодисалари қайд этилгани, уларнинг кўпчилиги қарама-қарши томонга чиқиб кетиш билан боғлиқлиги таъкидланди. Хавфсизликни таъминлаш ва ҳайдовчиларга қулайлик яратиб бериш учун йўналишнинг қатнов қисмларини қайта қуриш ва иккитадан тўрттага кенгайтириш ҳамда ҳимоя йўл тўсиқлари ўрнатиш зарурлиги ҳақида сўз борди. Бу вазифани молиялаштириш тўғрисидаги масалани кўриб чиқиш муҳимлигига урғу берилди.\nВилоятда аҳолининг сув таъминоти билан боғлиқ жиддий муаммолар сақланиб қолмоқда. Жумладан, аҳолининг 37,8 фоизи тоза ичимлик суви билан таъминланмаган. Мавжуд 508 сув олиш иншооти қувватининг атиги 46 фоизидан фойдаланилмоқда, сув қудуқларининг 13 фоизи таъмирталаб, 8 фоизи яроқсиз ҳолга келган. Маҳаллий ҳокимликларнинг мелиоратив ишлар самарадорлигини ошириш билан боғлиқ ташаббуслари масъул вазирликлар ва идоралар томонидан батафсил ўрганилмаяпти.\nМуҳокама чоғида сенаторлар томонидан ҳудудни янада ижтимоий-иқтисодий ривожлантириш ва халқ депутатлари маҳаллий Кенгашлари ишини такомиллаштириш бўйича аниқ таклифлар билдирилди. Бу масала юзасидан Олий Мажлис Сенатининг тегишли қарори қабул қилинди.\nШунингдек, сенаторлар ота-оналар қаровисиз қолган ва Меҳрибонлик уйида тарбияланган ёшларнинг жамиятга ижтимоий мослашувидаги долзарб масалалар юзасидан Ўзбекистон Республикаси Вазирлар Маҳкамасига парламент сўрови юбориш тўғрисидаги масалани кўриб чиқдилар.\nСенатнинг тегишли қўмиталари томонидан Ўзбекистон Республикаси Президенти ҳузуридаги Ёшлар муаммоларини ўрганиш ва истиқболли кадрларни тайёрлаш институти билан биргаликда ўтказилган ўрганиш ва таҳлил Меҳрибонлик уйида тарбияланган болаларни жамиятга ижтимоий мослаштиришда қатор муаммолар борлигини кўрсатди. Шу муносабат билан бундай сўров юбориш зарурати юзага келди. Мазкур масала юзасидан Сенатнинг тегишли қарори қабул қилинди.\nШундан кейин сенаторлар табиий газ қувурлари тизими ҳолати ва ушбу соҳага оид қонун ҳужжатларининг ижро этилиши юзасидан Ўзбекистон Республикаси Вазирлар Маҳкамасига парламент сўрови юбориш тўғрисидаги масалани кўриб чиқдилар.\nҚайд этилганидек, аҳоли билан мулоқот, газ қувурлари тизими ҳолатини текшириш, тегишли қонун ҳужжатлари ва ҳуқуқни қўллаш амалиёти ижросини таҳлил қилиш вақтида қатор тизимли муаммо ва камчиликлар аниқланди. Шу муносабат билан парламент сўрови юбориш зарурати юзага келди. Бу масала юзасидан Сенатнинг тегишли қарори қабул қилинди.\nОлий Мажлис Сенати аъзолари Ўзбекистон Республикаси Ички ишлар вазирлигининг академик лицейларида қонун ҳужжатлари ижроси юзасидан Ўзбекистон Республикаси Вазирлар Маҳкамасига юборилган парламент сўрови натижаларини муҳокама қилдилар.\nОлий Мажлис Сенатининг жорий йил 21 июндаги тегишли қарори билан бу парламент сўрови Ўзбекистон Республикаси Вазирлар Маҳкамасига юборилди. Сўровга 2019 йил 20 августда берилган батафсил жавобда мавжуд муаммо ва камчиликларни бартараф этиш бўйича амалий чоралар кўрилганлиги қайд этилмоқда. Жумладан, тегишли вазирликлар ва идоралар билан биргаликда академик лицейларда илғор педагогика технологиялари асосида ўқитишни ташкил этиш, битирувчилар бандлигини таъминлаш, мазкур таълим муассасалари моддий-техник базасини мустаҳкамлаш бўйича чора-тадбирлар дастури ишлаб чиқилди ва Ўзбекистон Республикаси Бош вазири томонидан тасдиқланди. Ушбу ҳужжатда белгиланган мақсадли вазифаларда Ўзбекистон Республикасининг битта қонунига, Ўзбекистон Республикаси Президенти ва Вазирлар Маҳкамасининг бир нечта қарорлари ҳамда идоравий норматив-ҳуқуқий ҳужжатларга тегишли ўзгартишлар киритиш назарда тутилган. Муҳокама якунлари бўйича Олий Мажлис Сенатининг тегишли қарори қабул қилинди.\nСўнгра сенаторлар тадбиркорлик фаолиятини амалга оширишда аҳолининг санитария-эпидемиология осойишталигини таъминлаш масалалари юзасидан Ўзбекистон Республикаси Вазирлар Маҳкамасига юборилган парламент сўрови натижаларини муҳокама қилдилар.\nОлий Мажлис Сенатининг жорий йил 4 майдаги тегишли қарори билан ушбу парламент сўрови Ўзбекистон Республикаси Вазирлар Маҳкамасига юборилди.\n2019 йил 3 августда берилган батафсил жавобда мавжуд муаммолар ва камчиликларни бартараф этиш бўйича амалий чора-тадбирлар кўрилгани қайд этилган. Хусусан, парламент сўровида баён этилган талабларни бажариш бўйича тегишли чора-тадбирлар режаси, шу жумладан, аҳолининг санитария-эпидемиология осойишталиги тўғрисидаги қонун ҳужжатлари бузилишининг, юқумли ва паразитар касалликлар пайдо бўлиши ҳамда тарқалишининг олдини олиш тадбирлари тасдиқланди. Уларнинг ўз вақтида ижро этилиши назоратга олинди. Муҳокама якунлари бўйича Олий Мажлис Сенатининг тегишли қарори қабул қилинди.\nШундан сўнг сенаторлар Ўзбекистон Республикаси судьяларининг махсус кийими тавсифи ва намунасини кўриб чиқдилар ҳамда тасдиқладилар.\nОлий Мажлис Сенати аъзолари Ўзбекистон Республикаси Олий суди таркибига ўзгартиришлар киритиш тўғрисидаги масалани кўриб чиқдилар, унинг якунлари бўйича Олий Мажлис Сенатининг тегишли қарори қабул қилинди.\nОлий Мажлис Сенатининг йигирма учинчи ялпи мажлиси чоғида 31 та масала, шу жумладан, 19 та қонун, Вазирлар Маҳкамасига оид 4 та парламент сўрови кўриб чиқилди.\nЙигирма учинчи ялпи мажлис фаолияти биринчи марта онлайн режимда Олий Мажлис Сенатининг расмий сайти орқали ва унинг ижтимоий тармоқлардаги саҳифаларида трансляция қилинди. Ялпи мажлисни ёритиш учун Олий Мажлис Сенатининг Ахборот хизмати томонидан мамлакатимиз ва хориж оммавий ахборот воситаларининг 130 дан ортиқ вакили аккредитация қилинди.\nСенаторлар томонидан маъқулланган Ўзбекистон Республикаси қонунлари демократик ислоҳотлар ва янгиланишларни изчил амалга оширишнинг ҳуқуқий асосларини янада мустаҳкамлашга, шунингдек, халқаро ҳамкорликни ривожлантиришга қаратилгани таъкидланди. Олий Мажлис Сенати томонидан қабул қилинган қарорлар ижроси устидан парламент, депутатлар ва жамоатчилик назорати янада кучайтирилиши назарда тутилмоқда.\nШунинг билан Ўзбекистон Республикаси Олий Мажлиси Сенатининг йигирма учинчи ялпи мажлиси ўз ишини якунлади.


Мунаввар Қори | TURONZAMIN\nМен бу ўзгаришнинг сабабини сўраганимда Ҳайдар Афандим шундай деб тушунтирди: «Бокуни «Иттиҳоди тараққий» жамиятини бошқарувчи турклар эгаллади. Шунинг учун алоқа қилиш осон бўлишини назарда тутиб, жамиятни «Иттиҳоди Тараққий» деб номладик». У яна олдинги раис Усмонбек кетиб қолганлиги, унинг ўрнига «Иттиҳоди тараққий» тарафдори бўлган Зиябек келганлигини ҳам айтди…\nБу йиғилишда бир-биримизга ёрдам беришга кели-шиб олдик. Бирлашишдан мақсад ёшларни большевойлар фирқасига жалб қилиш ва уларни турли кутилмаган воқеаларга тайёрлашдан иборат эди…\nМен жуда кўп ўйлай-ўйлай, юз берган аҳволдан чиқишнинг энг мақбул йўли Афғонистонга чиқиб кетиш ва у ердаги афғон ўзбекларининг қолоқ маорифи таркибидаги мактабларда ишлаш бирдан-бир тўғри йўл деган фикрга келдим. Мен учун энг севимли ишим, бу — ўқитувчилик эди. Афғонистонда мен каби ўқитувчиларга талаб кучли эканлигини билганим учун у ерда яшашни мақсадга мувофиқ деб топдим. Лекин у ерга қандай қилиб бориш мумкин эди? Қочиб кетиш нотўғри эди, чунки бу ерда бўлганидек, у ёқда ҳам ушлаб олиш эҳтимолдан ҳоли эмас эди. Бундан ташқари, мен қочоқликни истамас эдим. Шунинг учун афғон консули билан танишишга, агар имконият бўлса унинг илтимосига кўра расмий равишда Афғонистонга кетишга қарор килдим. 1927 йилнинг ноябри ёки декабрида кўчада тасодифан Мозори Шарифлик Мансур Хон деган бир афғонни учратиб қолдим, унинг афғон консули билан яқиндан алоқаси бор эди. Маҳаллий савдогарларнинг кўпчилиги билан олдиндан алоқаси бўлган бу ёш афғон йигити менга ҳам таниш эди. Ундан мен афғон консули билан таништириб қўйишни илтимос қилдим. 10—15 кундан кейин мен яна Мансур Хонни Ўрдадаги Қизил чойхонада учратиб қолдим. Уни бир пиёла чойга таклиф килиб, ўз илтимосимнинг натижасини сўрадим. Мансур Хон менинг илтимосимни консулга етказгани, у эса мен билан гаплашишга рози бўлганлигини айтди. Шу билан бирга у консул билан мени уйига чақириб, ўша ерда таништириш режаси борлигини ҳам айтди. 3—4 кундан сўнг Мансур Хон менинг йўқлигимда уйимга келиб хат қолдириб кетиб¬ди. Хатда у қайсидир кун (аниғи эсимда йўқ) кеч соат 7—8 ларда уйда кутиб туришимни кўрсатибди. Белгиланган вақтда мен уйда Мансур Хонни кутиб турдим. У тахминан соат 8 да келиб, мени 1-Қиёт кўчасидаги уйга олиб борди. Бу ерда кичкинагина хонада жуда ориқ бир киши ўтирар эди. Мансур Хон мени у билан таништирди. Соғлиқ-саломатлик тўғрисида гаплашиб ўтирдик. Кейин мен унга ўз мақсадимни билдирдим. У менга ҳозирги пайтда Афғонистонда ўзбек ўқитувчиларига талаб катта бўлганлиги, яқинда Кобулдан хат олганлиги, унда ўқитувчилар топиш илтимос қилинганлиги, агар топилса, бир эмас, бир нечасини Афғонистонга юборишга тайёр эканлигини айтди. Шундан сўнг у мендан бу ердан у ёққа борадиган ўқитувчилар топиладими, деб сўради. Мен унга, агар тегишли давлат ташкилотларининг расмий рухсати орқали бўлса, бир неча ўқитувчи топиш мумкин, норасмий йўл билан ҳеч ким рози бўлмайди, чунки уларнинг бу ерда оиласи бор, барибир уни йўқлаб туришлари керак, норасмий йўл билан кетса, улар қайтиб келолмаслигини айтдим. У мендан бу ердаги маданий ривожланиш ҳақида сўради. Маданият кутилганидан ортиқроқ даражада, жуда тез ривожланаётганлигини айтдим. У менинг фикримни тасдиқлаш билан бирга амир бошқараётган Афғонистонда ҳам маорифга катта эътибор берилмоқда деб айтди. Афғонистонга ўқитувчиларни юбориш масаласида у аввал, Кобулга хат ёзиши, жавоб олганидан кейин эса махсус рухсатнома олиш учун ҳаракат қилишини билдирди. Менинг тўғримда эса, агар мен норасмий кетишга рози бўлсам ёрдам беражагини тушунтирди. Мен рухсат олмай туриб кета олмайман ва қўрқаман дедим…\nФарғона халқи жуда қизиққон бўлади, жаҳли тез, шунинг учун осонгина қармоққа илиниши ва эндигина тикланаётган Фарғона хўжалигини вайрон қилиши ва уни қон билан қориши мумкин. Мана шу даҳшатларни ҳисобга олиб мен унга юқоридаги маслаҳатни бердим. Уни яна қўрқитиш мақсадида ГПУ (Бош Сиёсий бошқарма) деган ташкилот борлиги ва у бундан бехабар бўлмаслигини ҳам айтдим. Балким, омма кайфиятини синаш учун бу хабарни тажриба сифатида ГПУнинг ўзи ҳам тарқатган бўлиши мумкин. Шунинг учун эҳтиёт бўлиш кераклигини таъкидладим…\nУнинг гапидан аниқ бўлдики, Наманган ташкилоти ҳали мавжуд, у ишлаб турибди. Агар мен бу ер (Тошкент)даги ташкилот тугатилган деб айтсам ҳам, барибир Наманган ташкилоти фаолиятини тугатмай, ўз ифлос ишини давом эттиравериши, унга янги-янги кишиларни жалб этавериши мумкин эди . Бу ташкилот менга ёқмади. У эшон, мулла ва савдогарлардан тузилган бўлиши мумкин, чунки унинг бошида Зайнуддин Қори турибди. Мен улар билан, бу ташкилот билан яқинроқ танишиш, унинг таркибидаги зиёлиларни турли бахтсизликлардан асраш ва уни ГПУ олдида фош қилиш, шу билан ГПУ ишончини қозониш мақсадини кўнглимга туккан эдим… .\n«Миллий иттиҳод» марказий қўмитасига мен юқорида кўрсатган уч киши кирган бўлса-да, унинг мажлисларида доимий равишда Саъдулла Хўжа, Қушбегиев, Юсупалиев, Отахон ва Али Расулов қатнашар эди. Мажлис расмий характерга эга эмас, балки тушлик, кечки овқат ва бошқа шу каби кўринишда ўтарди. Қарорлар ҳам ёзма равишда қабул қилинмас эди. Ташкилотга янги аъзолар ҳам қабул қилинмаган, унинг аъзолари Бухорога келган олдинги «Иттиҳод ва Тараққий»нинг аъзоларидан иборат эди…


Британиялик аёл Майкл Жексон кўринишидаги улкан тортни пиширди\nЖамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Британиялик аёл Майкл Жексон кўринишидаги улкан тортни пиширди\t15:09, 31 март\tБританиялик Соня Тодд исмли аёл Америкалик қўшиқчи Майкл Жексоннинг қиёфаси акс этган, улкан тортни пиширди. Бу “ёдгорлик”нинг баландлиги 2,1 метрни ташкил этади, деб хабар берди “Gazeta.ru” нашри. Шимолий Йоркширда яшовчи Соня Тодд тортни тайёрлаш учун нонуштага истеъмол қилинадиган Rice Crispies дон маҳсулотидан, шоколад ва глазурлардан фойдаланган бўлиб, уни тайёрлаш учун беш ҳафта вақти кетган. Унинг бу “ёдгорлиги” Бирменгамда ўтказилган Cake International танловида бронза медални қўлга киритди. Келажакда тортни сотиб, тушган пулни хайрия учун сарфлаш режалаштирилди.\n“Мен Майкл Жексонни жудаям яхши кўраман, унинг қиёфасини тортда акс эттириш севимли машғулотимдир”, – деди Соня Тодд.


Мўмин-мусулмонлар бир-бирини кўрмаса ҳам, уларнинг руҳи бир кунлик масофадан бир-бири билан мулоқот қилиб туради - Mehrob.uz\naccess_time7-март 2018, 20:01 visibility2149\nБола тарбиясига аввало унинг софлигини сақлаган ҳолда ёндашмоғимиз зарур экан, биродарлар. Унинг софлигини сақлаган ҳолда, тўғри ёндашган ҳолда, унга қўядиган талабларни тўғри қўйиш билан тарбия қилишимиз керак. Тарбияда фақат қўл билан эмас, онг билан, қалб билан, ният билан қилинади. Бугунги ахборот асрида, технология асрида сенсор деган нарсани билдик. Сенсор ҳозир кўп нарсада ишлаяпти. Масофавий таъсир ўтказишда инсон суперсенсор экан.\nИмом Бухорий «Адабул муфрад» асарида ҳазрати Пайғамбаримиз алайҳиссаломнинг ушбу ҳадисларини келтирганлар: «Мўмин-мусулмонлар бир-бирини кўрмаса ҳам, уларнинг руҳи бир кунлик масофадан бир-бири билан мулоқот қилиб туради».\nМана шу суперсенсор алоқа ота-она билан бола ўртасида албатта мавжуд бўлади. Ота-она билан фарзанд орасида то у балоғатга етгунича, онги, ақли жойига келгунича мана шу боғланиш бор бўлади. Фарзандга едирилаётган луқманинг тарбияга таъсирини тушунсак, суперсенсор тушунчасини ҳам тушуниб оламиз. Бола еган луқма унинг феълига таъсир қиляпти. Таом – бу модда, кўриниб турган жисм, хулқ эса кўзга кўринмай турган нарса. Демак, модда руҳга таъсир қилар экан-да? Ҳаром еб ўсган бола барибир ҳаромга тортиб кетади, ҳалол еб ўсган бола барибир ҳалолга тортиб кетади. Мана шу бизнинг кўзимизга кўринмаётган таъсирдир. Бир-биридан бегона, лекин мўмин-мусулмон биродарлар орасида руҳий алоқа бўлар экан, жондош, қондош ота-она билан боланинг мулоқоти бўлмайдими? Албатта, бўлади. Шунинг учун биз биринчи ўринда фарзандга нисбатан ниятимизни тўғри қилишимиз, муносабатимизни тўғри қилишимиз лозим. Боланинг руҳини кўтарсак, уни хайрли ишларга шижоатлантира олсак, мана шу тарбиядаги энг муҳим қадам бўлади. Нима учун бир вақтлар бизнинг халқдан буюк уламолар, улуғ фотиҳлар, шижоатли саркардалар кўп етишиб чиққан? Чунки ота-оналар уларга тўғри тарбия бера олган, боладаги қобилият, иқтидор, истеъдодларни тўғри йўналтира олган. Бу борада дунёни забт этган Амир Темур ҳазратларини эсласак, кифоя. У зотлар бунчалик жасоратни қаердан олишган? Нима учун бугун бизнинг фарзандларимиз қўрқоқ бўлиб ўсяпти? Чунки ўзимиз уларни ёшлигидан қўрқоқ қилиб тарбиялаб қўйяпмиз? Бир нарса қиламан деса, фақат қайтарамиз. «Юқорига чиқма, йиқиласан», деймиз. Нима учун? Ўша йиқилишни унинг онгига ўзимиз қуйиб, салбий таъсир ўтказяпмиз. Ваҳоланки, уни қайтариш эмас, бу йўл яхши, тўғри йўл эмаслигини кўрсатиб беришимиз керак. Телевизорнинг устига чиқаман деяптими, чиқаринг. Чиқсин, бир марта чиққанидан кейин, ўша қизиқиш йўқолади. Қайтарсангиз эса, инсон тақиқланган нарсага ўч бўлади, сиз йўғингизда чиқади, ана шунда ростдан ҳам йиқилиб тушиши мумкин. Аммо сиз борингизда чиқаман деса, чиқсин. Телевизорнинг устига чиққани билан гуноҳкор бўлиб қолмайди. Бу бир мисол, азизлар. Албатта, жиддий шикаст етадиган нарсадан қайтариш керак. Лекин ҳар бир ҳаракатини қайтараверсак, болада иштиёқ, интилиш, изланиш йўқолиб қолади. Ҳаддан ташқари эҳтиёткор, ланж, қўрқоқ, мижғов бўлиб қолади. Уларни қайтаравериб, қайтаравериб, охири лоқайд қилиб қўйяпмиз. «Борма, тушиб кетасан. Ташқарига чиқма, шамоллаб қоласан», деявериб, ҳар бир ишдан шаштини қайтариб қўймайлик, демоқчимиз холос. Болада ҳали қўрқув йўқ, қўрқув бўлмагани учун у бирпасда шамолламаслиги ҳам мумкин, тушиб кетмаслиги ҳам мумкин.\nХуллас, тарбия фақат тақиқлаш, тергаш, чеклаш билан эмас, ундаш, қизиқтириш, зиммасига масъулият юклаш билан ҳам олиб борилиши керак. Ана шундай руҳиятда тарбия олиб борсак, ана шу руҳиятда болани шижоатли, қалбини ҳур, фикрини кенг қилиб ўстирсаккина, иншааллоҳ, келажакда улардан улуғ зотлар, комил инсонлар етишиб чиқади. Ҳамма нарсадан қайтарилган, қўрқитилган, фикри эркин бўлмаган боладан қандай қилиб улуғлар чиқсин? Унда фикр эркинлиги ҳам йўқ. Болангиз бирор маслаҳат берса, «Отанга ақл ўргатма!» деб уришиб бераверсангиз, охири у фикрламайдиган бўлиб қолади, қилаётган ишингизга бефарқ бўлиб қолади. Ўз фикри билан иш қилишдан безиб қолади. Биров буюрсагина, биров айтсагина қиладиган, бўлмаса ўзи мутлақо ташаббус билдирмайдиган бўлиб қолади. Маслаҳат бераётган бўлса, эшитиб кўринг, тўғри бўлса қабул қилиб, кўнглини кўтаринг, нотўғри бўлса яхши гап билан тушунтириб, янада фикрлашга унданг. Инсонда доим нимагадир интилиш, юқорилаш иштиёқи бўлади. Биз ана шу нарсани синдириб қўймаслигимиз керак. Айниқса бугунги кунимизда бу нарса жуда зарур бўлиб турибди.